Positif Hamil, Tapi Kenapa Keluar Darah Seakan Period? Jangan Risau, Baca Penjelasan Ini!

Membuat ujian kehamilan dan mendapat hasil positif, sudah tentu menjadi perkhabaran yang membahagiakan. Eh, nanti dulu, tetapi kenapa mengandung tapi keluar darah? Bolehkah kita mengandung tapi period?

Untuk mendapatkan lebih banyak info tentang Kehamilan, sila dapatkannya
di sini.

Bolehkah mengandung tapi period?

Apabila seseorang individu wanita itu hamil, dia tidak akan melalui proses ovulasi. Keadaan ini sekali gus akan menghentikan kedatangan period. Ini kerana
darah haid
 hanya akan keluar apabila seseorang individu itu tidak mengandung.

Kitaran haid
 berlaku untuk memudahkan proses kehamilan.
hari pertama seseorang individu itu didatangi haid
 dan berakhir sebelum hari pertama untuk kitaran seterusnya.

 Ovulasi pula adalah apabila ovari mengeluarkan ovum, ia berlaku pada pertengahan proses kitaran haid.

Ovum hanya dapat bertahan untuk tempoh 12 hingga 24 jam selepas proses ovulasi berlaku. Sekiranya sperma hadir dan berjaya menembusi serta bersenyawa dengan telur, maka ovum akan menempel pada dinding rahim; keadaan ini bermakna anda
hamil.

Jika tiada persenyawaan berlaku, haid akan hadir dan badan akan meluruhkan lapisan rahim supaya ia boleh menghasilkan dinding
 rahim
 baru untuk kitaran haid yang seterusnya.

Jadi bagi menjawab persoalan, adakah boleh untuk anda mengandung tapi period
?
 Jawapan paling tepat, adalah tidak.

Namun, terdapat beberapa keadaan yang menyebabkan mengandung tapi period.

Faktor pendarahan

Pendarahan yang berlaku pastinya mendatangkan kebimbangan kepada individu wanita yang sedang hamil.
 Tetapi sebenarnya, sesetengah pendarahan yang berlaku tidaklah membahayakan dan mungkin bersifat sementara.

Berikut adalah beberapa keadaan yang memungkinkan pendarahan untuk terjadi:

1. Waktu kitaran haid

Period atau darah haid yang muncul ketika anda disahkan hamil adalah kerana proses persenyawaan yang berlaku ketika seseorang individu wanita itu hampir period.

Umumnya, proses persenyawaan
tidak akan berlaku sejurus selepas
hubungan seks dilakukan.

Persenyawaan biasanya berlaku selepas beberapa hari hubungan intim antara pasangan dilakukan. Terdapat kemungkinan pada ketika telur berjaya disenyawakan adalah hari yang sepatutnya individu wanita tersebut didatangi haid.

2. Kadar hormon

Punca lain yang boleh mendasari sebab anda period tapi mengandung adalah
disebabkan kadar
hormon
 progesteron di dalam badan yang rendah.

Situasi ini mungkin berlaku apabila dinding rahim tidak begitu kukuh dan jatuh, akhirnya ia mengakibatkan terjadinya haid.

3. Hubungan seks

Adakalanya pendarahan juga
boleh berlaku apabila anda melakukan hubungan seks ketika hamil
 dan darah yang keluar itu disangka sebagai period. Hal ini kerana perubahan permukaan serviks disebabkan oleh
hormon
 anda.

4. Jangkitan

Jangkitan kuman
 juga boleh menjadi antara penyebab mengapa anda mengandung tapi period. Jika keadaan ini berlaku, anda perlu mendapatkan rawatan segera kerana terdapat risiko kemudaratan yang boleh mengancam kandungan.

5. Kehamilan ektopik

Sekiranya pendarahan berlaku dalam minggu ke-4 kehamilan dan ke atas,
ia mungkin merupakan masalah kehamilan ektopik atau bahasa mudahnya,
kehamilan di luar rahim.

Ia berlaku apabila tumbesaran janin berlaku di tiub fallopian. Semestinya ia merupakan satu keadaan yang boleh mengancam nyawa ibu.

6. Masalah uri

Sekiranya kehamilan anda sudah melepasi tempoh minggu ke-24, namun berlaku pendarahan, ia mungkin petanda masalah serius. Anda disarankan untuk segera mendapatkan pemeriksaan dengan doktor pakar sakit puan.

Pendarahan yang berlaku mungkin disebabkan keadaan yang dipanggil
placenta previa,
iaitu uri terletak di bahagian bawah atau
placenta abruption
 di mana uri terlepas dari dinding rahim.

Baca juga:

Rawatan doktor jika mengandung tapi period

Seseorang individu wanita perlu mendapatkan pemeriksaan doktor jika mengalami beberapa simptom seperti:

Rasa kesakitan dan kekejangan

Pening atau pitam

Pendarahan berat atau pembekuan darah

Kesakitan pada bahagian perut dan pelvis

Jika anda mengalami sebarang simptom yang disebutkan di atas atau berlaku pendarahan yang semakin teruk, anda harus segera berjumpa doktor.

Langkah pencegahan ketika hamil

Mengandung tapi period sudah tentu mendatangkan kegusaran pada setiap wanita. Namun terdapat beberapa langkah pencegahan yang boleh dilakukan demi menjaga kandungan anda, termasuklah :

1. Berhati-hati

Cara paling mudah untuk mengatasi daripada berlakunya pendarahan adalah dengan berhati-hati. Malahan ia merupakan satu langkah yang perlu sentiasa diamalkan sepanjang tempoh kehamilan.

Setiap individu wanita yang disahkan mengandung perlu
mengikuti nasihat yang diberikan doktor dan sentiasa
menjaga kesihatan
 diri
 dan juga bayi dalam kandungan. Jangan sekali-kali mengambil mudah mengenai kesihatan bayi dalam kandungan dan juga anda.

2. Stres ketika hamil

Kebanyakan individu beranggapan bahawa tempoh kehamilan adalah satu waktu yang membahagiakan. Mungkin juga, namun, ia tidak berlaku kepada setiap wanita yang hamil.

Adakalanya, tekanan
 disebabkan faktor sekeliling boleh menyebabkan berlakunya pendarahan. Sebaiknya anda perlu mengawal emosi dan elakkan daripada menjadi terlalu tertekan.

3. Pemeriksaan segera jika mengandung tapi period

Jika secara tiba-tiba anda mengalami pendarahan yang banyak serta diikuti dengan rasa sakit pada bahagian perut, ia mungkin satu perkara yang melibatkan situasi yang serius. Anda perlu segera mendapatkan rawatan dan pemeriksaan doktor.

Keadaan ini berlaku mungkin kerana uri berada pada bahagian bawah rahim
 atau uri tercabut daripada rahim dan memerlukan perhatian doktor.

Akhir kata

Ketika anda disahkan hamil, penjagaan kesihatan kandungan adalah amat penting untuk menjamin proses tumbesaran janin yang baik dan sihat.
Dalam masa yang sama, penjagaan ibu hamil juga tidak boleh diabaikan.

Sekiranya pendarahan yang berlaku mendatangkan kegusaran kepada anda, dapatkanlah pemeriksaan doktor dengan segera. Jangan ambil mudah,
okay
?


WOW! Ada 12 Manfaat Jambu Batu Untuk Ibu Hamil, Paling Best, Khasiat No.12!

Buah jambu batu merupakan antara buah tropika kegemaran ramai. Lebih enak jika dimakan sejuk. Tapi ada ke khasiat jambu batu untuk ibu hamil?

Selamatkah buah jambu batu buat wanita hamil?

Dengan rasanya yang enak dan manis, buah jambu ini secara amnya selamat dan baik untuk dimakan buat wanita semua peringkat kehamilan.

Ia buah yang kaya dengan nutrien serta memberikan manfaat kesihatan, terutamanya
sepanjang tempoh kehamilan
.

Buah ini harus dikupas sebelum dimakan bagi mengelakkan sebarang risiko kesihatan.

 Paling utama, ibu yang mengandung perlu memastikan pengambilan jambu batu ini tidak melebihi berat antara 100 hingga 125 gram sehari.

Pengambilan secara berlebihan boleh memudaratkan kesihatan dan ia harus dielakkan bagi menghindari
kesan buruk kepada janin
.

Tetapi adakah anda tahu manfaat dan khasiat jambu batu ini untuk mereka yang sedang berbadan dua?

Khasiat jambu batu untuk wanita hamil

Buah jambu ini secara keseluruhan adalah amat baik untuk
pemakanan ibu hamil
.

Ini kerana ia menawarkan pelbagai kebaikan dan nutrien yang diperlukan sepanjang tempoh mengandung.

 Meningkatkan imuniti

Buah jambu ini kaya dengan vitamin C yang berperanan penting dalam menguatkan sistem imun.

Ia membantu meningkatkan metabolisme dan imuniti badan, serta melindungi daripada pelbagai penyakit dan jangkitan.

 Mengimbangkan tahap tekanan darah

Wanita hamil terdedah kepada
tekanan darah tinggi
 semasa mengandung.

Tetapi pemakanan buah jambu batu yang tinggi kandungan kalium dapat membantu mengekalkan tahap tekanan darah dan mengelakkan
risiko keguguran
 dan
kelahiran pramatang
.

Khasiat jambu batu dalam mengawal kadar gula dalam darah

Diabetes gestasi
 adalah masalah biasa dialami ketika mengandung, terutamanya pada minggu ke-24 kehamilan.

Buah jambu berpotensi untuk mengawal kadar gula darah kerana kandungan serat yang tinggi serta kehadiran karbohidrat kompleks. Ini sekali gus dapat mencegah masalah diabetes semasa hamil.

 Cegah sembelit dan buasir

Sembelit dan buasir juga antara keadaan yang kerap dihadapi wanita hamil, tetapi pengambilan buah jambu dapat mencegahnya.

Anda perlu berterima kasih kepada kandungan serat tinggi dalam jambu yang memastikan perjalanan pergerakan usus baik dan tepat pada masanya.

 Meningkatkan pencernaan

Memakan jambu batu semasa mengandung membantu menjaga kesihatan
sistem pencernaan.
 Ia mencegah masalah pencernaan seperti pedih ulu hati, mual dan banyak lagi.

Memakan makanan beralkali disyorkan kepada wanita hamil kerana dapat menurunkan risiko mengembangkan keasidan dan refluks gastroesofagus.

Buah jambu ini umumnya bersifat alkali dan membantu menyeimbangkan kandungan asid dalam perut.

 Rendahkan risiko kanser, salah satu khasiat jambu batu

Kes kanser dalam kalangan ibu mengandung jarang berlaku, tetapi bukankah mencegah itu lebih baik daripada mengubati?

Jambu yang mengandungi antioksidan boleh membantu melawan barah. Ia juga kaya dengan likopen dan vitamin C untuk menyahtoksik badan.

 Meningkatkan penglihatan

Jambu batu kaya dengan vitamin A dan dapat mencegah risiko kebutaan serta meningkatkan tahap penglihatan buat ibu dan janin.

 Sistem saraf bayi

Selain kebaikan pada ibu, buah jambu yang
mengandungi asid folik
 dan vitamin B9 bermanfaat dalam membantu perkembangan otak dan sistem saraf bayi.

Asid folik adalah vitamin penting untuk wanita hamil kerana membantu mencegah kecacatan tiub saraf seperti
spina bifida
.

 Mengurangkan risiko anemia

Keperluan zat besi semasa mengandung akan meningkat.

Buah jambu mempunyai kandungan zat besi yang mencukupi bagi menjaga kadar hemoglobin sekali gus mengurangkan kecenderungan mengalami anemia.

 Sumber vitamin B3 dan B6

Jambu batu merupakan sumber vitamin B3 dan B6 semula jadi yang baik serta penting untuk dimasukkan dalam pemakanan ibu hamil. Ini kerana ia dapat menyumbang kepada kesihatan kognitif.

Vitamin ini juga meningkatkan kesihatan otak janin dan memperbaiki tahap tumpuan serta fokus kepada wanita yang sedang mengandung.

Khasiat jambu batu: Boleh menenangkan fikiran ibu

Tekanan yang dialami semasa hamil akan mengeluarkan kortisol, berisiko menjejaskan keadaan anda.

Tetapi dengan pengambilan jambu yang merupakan sumber magnesium dapat menenangkan otot dan saraf, sekali gus mengurangkan tekanan yang dihadapi.

 Mengurangkan mabuk pagi

Dikatakan kandungan vitamin C dalam jambu adalah baik untuk mengawal mabuk pagi (
morning sickness
).

Apa kata jika anda berasa mual, cuba untuk memakan sepotong jambu. Mungkin ia membantu mengatasinya.

Makan buah jambu dalam jumlah sederhana

Apa juga makanan haruslah diambil dalam kuantiti yang sederhana dan berpada-pada.

Jika secara berlebihan, pastinya ia boleh mendatangkan kesan dan mudarat kepada kesihatan.

Begitu jugalah dengan pengambilan jambu batu ini, jika wanita hamil memakannya secara berlebihan pasti akan menimbulkan masalah.


Cegah Fibroid Rahim Dengan Ubah Gaya Hidup & Pemakanan Sihat

Fibroid rahim merupakan kondisi yang menimpa hampir 20% ke 40% golongan wanita yang berada di dalam usia pembiakan. Persoalannya, wujudkah cara mencegah fibroid?

Myoma rahim atau juga dikenali
sebagai fibroid
 adalah sejenis tumor jinak yang tumbuh secara abnormal di dalam rahim dan tidak bersifat kanser (
cancerous
).

Ia adalah tumor berotot licin yang terbentuk di dinding rahim sebagai ketumbuhan tunggal atau berkelompok.

Dalam kes yang teruk, kehadiran kluster dan jumlah fibroid yang banyak mampu mengembangkan saiz rahim hingga ke tulang rusuk!

Ngeri, kan? Justeru, apakah
 cara mencegah fibroid rahim
 yang boleh golongan wanita lakukan? Mari ikuti artikel ini!

Untuk mendapatkan lebih banyak info tentang Fibroid Rahim, sila dapatkannya
di sini.

Fibroid rahim, kenali simptom-simptomnya

Sebelum penulis kupas dengan lebih lanjut, adalah wajar untuk para pembaca sekalian memahami gejala dan punca fibroid rahim dengan lebih mendalam.

Untuk makluman, fibroid boleh hadir dalam pelbagai bentuk dan ukuran. Lokasinya juga berbeza-beza, sama ada di rahim, dinding rahim atau pada permukaannya.

Pun begitu, kebanyakan wanita yang mempunyai fibroid tidak mengalami sebarang gejala.

Pada mereka yang bergejala, tanda dan simptom yang paling kerap berlaku merangkumi:

Pendarahan haid yang berat

Tempoh haid berlangsung lebih dari seminggu

Mengalami tekanan atau kesakitan di bahagian pelvis

Kerap membuang air kecil

Kesukaran mengosongkan pundi kencing

Sembelit

Sakit belakang atau kaki

Punca-punca myoma

Malangnya, hingga kini pakar masih tidak dapat merungkai punca di sebalik pembentukan fibroid rahim.

Bagaimanapun, faktor hormon dan genetik mungkin membuat anda lebih cenderung mendapatkannya.

Hormon:

Estrogen dan progesteron adalah hormon yang bertanggungjawab
 membuatkan lapisan rahim menebal semasa haid setiap bulan. Mereka juga mungkin mempengaruhi pertumbuhan fibroid.

Genetik:
 Para penyelidik telah menemui perbezaan genetik antara fibroid dan sel-sel normal di dalam rahim.

Faktor pertumbuhan lain:
 Bahan-bahan yang bantu menjaga tisu dalam badan, seperti faktor pertumbuhan insulin, mungkin menyumbang kepada pertumbuhan fibroid.

Extracellular matrix
 (ECM):
 ECM membuatkan sel-sel melekat. Fibroid pula mempunyai ECM yang lebih banyak berbanding sel normal, yang menjadikannya berserat.

Baca juga:

Wanita, Anda Kena Cuba 13 Tip Ini Untuk Bantu Anda LAWAN Fibroid Rahim!

Fibroid Rahim, Punca Komplikasi Kehamilan & Kemandulan? Sejauh Mana Kebenarannya?

Jadi, bagaimana cara mencegah fibroid?

Jika mahu diikutkan, fibroid tidak dapat dicegah, namun beberapa penyelidikan menunjukkan perubahan gaya hidup berserta diet pemakanan yang sihat berpotensi mengurangkan risiko pembentukannya.

#1 Bersenam secara berkala

Bukan menjadi rahsia lagi, melakukan senaman secara berkala dapat memberi kesan positif kepada kesihatan.

Ia turut meningkatkan hormon endorfin atau turut dikenali sebagai hormon gembira, menguatkan jantung dan sistem kardiovaskular, malah bantu mencegah penyakit berkaitan hormon.

Senaman telah terbukti dapat mengurangkan jumlah hormon yang beredar, secara tidak langsung
mencegah pertumbuhan fibroid.

#2 Kawal berat badan (kekalkan BMI normal)

BMI (indeks jisim badan) mempunyai hubung kait dengan fibroid, mengurangkan BMI melalui aktiviti senaman dan pola
pemakanan yang sihat dapat mengurangkan risiko pembentukan fibroid.
 Ia juga merupakan salah satu cara mencegah fibroid yang paling berkesan.

Justeru, pastikan berat badan anda berada di tahap yang disyorkan berdasarkan ketinggian dan jenis badan.

BMI sihat adalah antara 18.5 dan 25. Sekiranya BMI anda melebihi 25, ambil langkah untuk turunkan berat badan.

Cara mencegah fibroid #3 Minum teh hijau

Ekstrak teh hijau mungkin bermanfaat dalam merawat ketumbuhan fibroid, kondisi yang mempengaruhi seramai 25% ke 30% golongan wanita.

Dr. Dong Zhang, dan rakan-rakan dari Meharry Medical College di Nashville mengatakan, mereka telah mendapati bahawa ekstrak teh hijau dapat membunuh sel-sel fibroid rahim dalam kajian tabung uji dan mengurangkan ukuran serta berat fibroid pada tikus.

Kajian turut menunjukkan, EGCG yang terkandung di dalamnya mungkin berguna untuk penggunaan jangka panjang pada wanita yang fibroid tidak kronik.

Ia dikatakan
berupaya mengekang perkembangan tumor
 dan elak risiko gejala daripada bertambah parah.

EGCG adalah polifenol dalam teh hijau dan merupakan sebatian yang dijumpai pada sayur-sayuran dan buah-buahan.

#4 Makan buah dan sayur sebagai cara mencegah fibroid

Disebabkan
anemia boleh berlaku
 seiring dengan fibroid rahim, maka penting untuk memiliki
zat besi yang mencukupi.

Tahukah anda, salah satu sumber zat besi terbaik, boleh diperolehi daripada sayur-sayuran berdaun hijau gelap seperti selada air, sayur sawi, brokoli, kangkung, bayam, bok choy dan collard hijau.


5 Makanan Untuk Melegakan Sakit Tekak

Perubahan cuaca berupaya untuk membuatkan anda mengalami sakit tekak. Lebih-lebih lagi kalau pekerjaan anda memerlukan untuk banyak bercakap dan bersuara, ia pasti sangat mengganggu. Jika ubat batuk biasa masih tidak dapat menyelesaikan masalah anda, cuba 5 makanan ini untuk dijadikan sebagai penawar sakit tekak itu.

Untuk mendapatkan lebih banyak info tentang Keadaan Telinga, Hidung/Tekak, sila dapatkannya

di sini.

5 Penawar sakit tekak melalui pemakanan

1. Aiskrim

Aiskrim adalah sangat sesuai untuk tekak yang sakit. Makanan sejuk ini dapat membantu melegakan kesakitan tekak dan tekstur krimnya yang lembut menambahkan lagi keselesaan tekak di samping mudah untuk ditelan.

 Jika anda risau produk tenusu akan membuatkan batuk anda menjadi lebih teruk, jangan risau kerana kajian telah megesahkan bahawa produk tenusu tidak melakukannya,
melainkan anda mempunyai alahan.

Selain itu, seseorang mungkin kurang makan atau minum akibat sakit tekak. Justeru, kandungan glukosa dalam Aiskrim dapat memberikan anda tenaga yang segera dan mudah diambil, memastikan anda tikdalah lemah bermaya sepanjang hari.

2. Pisang

Mudah ditelan dan teksturnya sangat lembut.
Pisang kaya dengan serat dan vitamin C yang membantu melawan penyakit, kesan daripada sifat antioksidanya.

Harganya pun tidak terlalu mahal menjadikannya makanan pilihan yang sihat. Seperti Aiskrim, pisang juga mengandungi gula yang mampu memberikan tenaga segera di samping seratnya mampu membuatkan anda rasa lebih kenyang.

3. Teh

Teh adalah penawar kepada sakit tekak sejak turun temurun. Ia ternyata berkesan. Manjakan diri anda dengan teh hijau, chamomile atau teh hitam.

4
.
Madu

Makanan ini dikenali dengan khasiatnya yang sangat banyak.
 Dengan rasa yang lazat, mudah dimakan dan mudah dimasukkan dalam pelbagai jenis hidangan baiknya hidangan mudah mahupun hidangan yang kompleks, ia adalah makanan yang menjadi pilihan ramai orang.

Madu telah disenaraikan oleh Pertubuhan Kesihatan Sedunia (WHO) sebagai salah satu ubat batuk.

Penawar sakit tekak
5. Licorice

Akar licorice atau akar manis adalah sejenis herba yang telah sekian lama digunakan untuk
merawat batuk dan sakit tekak.
Anda boleh ambil air akar licorice dengan ubat batuk untuk mendapatkan kesan yang lebih efektif.

Hello Health Group
 tidak menyediakan nasihat perubatan, diagnosis atau rawatan.


Jangan Marah Anak. Ini 7 Cara Agar Anak Mendengar Kata

Sebagai ibu bapa, semestinya anda pernah berdepan dengan situasi anak mula merengek, tantrum dan akhirnya mula menangis apabila permintaannya tidak dipenuhi atau ada kesalahan yang dilakukan. Pastinya mood dan keadaan emosi anda menjadi tertekan. Lebih-lebih lagi jika keadaan itu berlaku di persekitaran awam, seperti di taman permainan mahupun pusat membeli-belah dan semestinya  pada saat itu, anda pasti terfikir apakah cara yang perlu dilakukan agar anak mendengar kata anda.

Jangan panik. Situasi itu adalah normal bagi setiap ibu bapa. Tetapi menjadi ibu bapa, sudah tentu kita inginkan yang terbaik. Berikut terdapat beberapa tips untuk mendidik anak untuk dapat mendengar nasihat.

Gunakan bahasa yang baik dan lembut

Elakkan penggunaan perkataan ‘tidak’ atau ‘jangan’.

Gunakan ayat positif untuk memberi tunjuk ajar atau mengarahkan anak.

Penggunaan ayat yang sopan dan lembut pastinya dapat membuatkan anak mengikut arahan kita.

Jangan meninggikan suara atau menengking. Perbuatan ini secara tidak langsung boleh mengganggu psikologi dan emosi anak tanpa kita sedar.

Renung mata anak

Sebelum memberikan apa-apa arahan, pastikan paras mata anak dan anda adalah selari. Melutut jika perlu.

Renung matanya dan pastikan dia memberikan fokusnya kepada anda.

Sebut nama

Biasakan untuk menyebut nama anak sebelum anda memberikan sebarang arahan atau nasihat. Seeloknya nama penuh anak, agar dia sedar betapa seriusnya perkara yang dikatakan itu.

Elakkan dari memanggil anak dengan bahasa kasar.

Hormati anak sebagaimana kita mahu anak menghormati kita.

Ringkas dan jelas

Sentiasa ingat anak anda tetap seorang kanak-kanak. Jangan berikan arahan mahupun nasihat yang berbelit atau mesej tersembunyi.

Jangan berikan terlalu banyak nasihat atau teguran dalam satu-satu masa. Dikhuatiri anak akan keliru.

Elakkan dari berleter.

Hadiah dan pujian

Semua individu sukakan hadiah. Jadi berikan anak anda hadiah (reward) sebagai menghargai atau pembakar semangat untuk dia melakukan sesuatu mengikut arahan atau nasihat anda.

Berikan hadiah mengikut kemampuan dan pastikan ianya adalah sesuatu yang memberikan manfaat kepada anak.

Pujilah anak apabila dia dapat melakukan sesuatu dengan baik. Pujian yang baik boleh dianggap sebagai doa buat anak.

Jadi teladan

Adalah menjadi kebiasaan untuk anak-anak mengikut atau meniru perbuatan ibu bapanya. Maka ajarkan kata-kata sopan yang mudah seperti terima kasih, maaf dan tolong. Tapi pastikan anda juga melakukan perkara yang sama.

Kedua ibu bapa harus bekerjasama dalam mendidik anak.

Peluk dan cium anak

Sentiasa peluk dan cium anak agar anak akan sentiasa merasakan diri disayangi.

Semasa memeluk anak, usaplah belakang bahu (anak lelaki) dan belakang kepala (anak perempuan) sambil kita menasihati anak.

Kesimpulannya, sebagai ibu bapa adalah penting untuk kita sentiasa bersikap sabar dalam melayani kerenah anak-anak. Jangan pernah berputus asa. Setiap hari adalah hari untuk kita belajar sesuatu yang baru.


Jangan Bergantung Pada Antibiotik Jerawat, Ada Risiko Yang Harus Anda Tahu!

Walaupun antibiotik jerawat sering disarankan, Dr. Joan Tamburro, Pakar Dermatologi Pediatrik di
Cleveland Clinic
memberi amaran, mengambil terlalu banyak antibiotik dalam jangka masa panjang boleh memudaratkan!

Mengapa beliau berkata begitu? Jom ikuti kupasan artikel ini!

Untuk mendapatkan lebih banyak info tentang Kesihatan Kulit, sila dapatkan
di sini
.

Antibiotik ini untuk jangka panjang tidak bagus?

Antibiotik untuk jerawat bernanah
 cukup berkesan untuk masalah ini dan sering
digunakan sebagai rawatan
Miss J
.

Ia juga selalu dipreskripsikan selama berbulan-bulan, bahkan bertahun-tahun, kerana jerawat adalah
 kondisi kulit yang kronik.

Walau bagaimanapun, kebanyakan doktor bimbang akan penggunaannya, kerana laporan peningkatan kadar rintangan bakteria terhadap antibiotik.

Pakar kesihatan memberi amaran, mengambil antibiotik ini secara berlebihan dan berpanjangan hanya akan mengakibatkan kesan negatif berbanding positif.

Penggunaan antibiotik ini dalam jangka masa panjang bakal
mencetuskan rintangan antibiotik
, yang menjadikan badan anda tidak lagi sensitif kepada antibiotik itu.

Apabila ini berlaku, antibiotik yang sebelum ini akan membunuh bakteria, atau menghalangnya daripada membiak, tidak lagi berfungsi.

Hari ini, pakar menyatakan, anda tidak lagi boleh
 mengambil antibiotik oral selama
 lebih dari 2 atau 3 bulan berturut-turut.

Antibiotik jerawat sahaja tidak mencukupi untuk merawat masalah ini, kata Dr Tamburro. Jerawat adalah kondisi kompleks yang melibatkan 4 faktor:

Keradangan:
 Peningkatan jumlah bakteria bakal memicu keradangan.
 Jerawat akan menembusi lapisan kulit
 yang lebih dalam, lantas membentuk nodul atau sista yang besar.

Liang pori tersumbat:
 Apabila folikel rambut yang dipenuhi dengan minyak, bakteria dan sel kulit mati tersumbat,
whiteheads
dan
blackheads
boleh terbentuk.

Pertumbuhan bakteria:
 Bakteria sememangnya sudah hidup di kulit kita, tetapi pertambahan minyak akan menyebabkan mereka untuk lebih membiak.

Pengeluaran minyak (sebum) berlebihan:
 Biasanya semasa akil baligh, peningkatan hormon menyebabkan kelenjar untuk
mengeluarkan lebih banyak minyak
.

Tambah Dr. Tamburro lagi, antibiotik bantu mengawal pertumbuhan bakteria, tapi tiada gunanya jika faktor-faktor lain tidak ditangani.

Antara rawatan baik selain antibiotik untuk jerawat

Antara pilihan rawatan yang
disyorkan oleh pakar dermatologi
, merangkumi:

Mencuci kulit dengan
 benzoil peroksida atau asid salisilik:
 Benzoil peroksida membunuh bakteria pada kulit dan membantu menyingkirkan minyak (sebum) berlebihan dan sel kulit mati. Asid salisilik pula berfungsi untuk mengecilkan liang pori

Retinoid topikal:
 Krim berasaskan retinoid (vitamin A) bantu mengurangkan pembentukan
whiteheads
 dan
blackheads

Antibiotik topikal:
 Antibiotik dalam bentuk topikal yang disapu terus ke kulit dapat mengawal bakteria dan keradangan

Kebiasaannya,
rejim penjagaan kulit berjerawat
 dimulakan dengan pencucian wajah dan kemudian dilapisi dengan retinoid topikal.

Antibiotik dalam bentuk topikal pula hanya akan ditambahkan sekiranya 2 jenis rawatan di atas tidak mencukupi.

Pakar turut menekankan kepentingan untuk menggunakan antibiotik topikal dengan benzoil peroksida.

Benzoil peroksida membunuh bakteria dengan cara yang berbeza daripada antibiotik.

Justeru, kombinasi ini dapat mengurangkan
risiko pembentukan bakteria tahan antibiotik
.

Jika hendak diikutkan, antibiotik jerawat oral sering dipreskripsikan bagi kes-kes yang teruk.

Walau bagaimanapun,
penggunaan antibiotik pada kulit
 menyebabkan kesan sampingan yang lebih sedikit berbanding yang ditelan dan beredar ke seluruh badan anda.

Secara umumnya juga, antibiotik jerawat topikal dapat digunakan lebih lama berbanding jenis oral, kata Dr. Tamburro.

Bagaimana pula jika rawatan biasa tidak berkesan?

Untuk
jerawat kronik yang tidak bertindak balas
 terhadap rawatan biasa, ada pilihan lain:

Isotretinoin:
 Retinoid dalam bentuk oral ini dapat mengecilkan ukuran kelenjar minyak.

Terapi hormon:
 Sesetengah wanita mengalami masalah jerawat akibat penghasilan androgen (hormon lelaki) yang berlebihan. Mereka juga mungkin mengalami haid yang tidak teratur dan rambut menipis. Estrogen dan progesteron berdos rendah (pil pencegah kehamilan) boleh membantu!

Diet rendah glisemik:
 Beberapa kajian menemui kaitan antara pengambilan jerawat dan gula. Mengurangkan pengambilan gula juga dapat
membantu merawat masalah kulit
 yang meradang. Diet ini boleh dimulakan dengan mengelakkan minuman/makanan bergula secara berlebihan.

Masalah jerawat, usah dibiarkan!

Ya,
jerawat yang berlaku di usia remaja
 mungkin dianggap normal, dan semakin muda usia saat akne terjadi, semakin awal ia akan menghilang.

Pun begitu, mereka yang lambat akil baligh mungkin akan mengalami jerawat hingga ke usia 20-an.

Harus anda fahami, pembentukan
Miss J
turut dipengaruhi oleh beberapa faktor lain selain perubahan hormon.

Rejim penjagaan kulit, tabiat dan kebersihan diri yang lemah, pemakanan serta
penggunaan kosmetik menjadi antara faktor lain
yang boleh memicu akne.

Jerawat biasanya akan mereda dengan sendirinya, tetapi rawatan harus dilakukan jika ia sampai mengganggu penampilan dan keyakinan diri.

Selain itu, jerawat perlu dirawat untuk mencegah
daripada meninggalkan kesan parut
 serta perubahan warna kulit.


Makan Morning After Pill Kalau 'Terbabas' Dengan Suami, Tapi Berapa Kali Boleh Ambil?

Selain kondom, pengambilan ubat perancang kehamilan sama ada yang kecemasan atau tidak adalah antara
 cara untuk elak dari mengandung
 yang paling popular digunakan.

Sekiranya terlupa atau terlepas untuk mengambil pil ini sebelum beraksi bersama pasangan, usah khuatir.

Ini kerana anda boleh mengambil ubat perancang kecemasan
(morning after pill)
 selepas bersama suami.

Persoalannya, berapa kali kita boleh ambil pil
 morning after
 ini? Jom sama-sama kita ikuti artikel ini untuk tahu jawapannya!

Untuk mendapatkan lebih banyak informasi tentang Kesihatan Seksual, sila dapatkannya
di sini
.

Apa itu ubat perancang kecemasan?

Sebelum pergi dengan lebih lanjut, wajarlah untuk kita
 belajar serba sedikit mengenai pil ini
.

Untuk pengetahuan anda, ubat perancang kecemasan adalah sejenis pil yang digunakan selepas hubungan seks tanpa perlindungan bertujuan mengelakkan kehamilan luar jangkaan.

Namanya iaitu
morning after pill
 mungkin agak mengelirukan kerana ia tidak semestinya diambil pada keesokan hari namun boleh juga diambil 3 ke 5 hari selepas projek asmara berlangsung.

Baca lagi artikel berkaitan:

Suami Terlepas Nak Tarik Keluar Zakar Semasa Bersetubuh, Adakah Morning After Pill Boleh Bantu?

Suami Terpancut Dalam Tapi Anda Tak Nak Hamil? Morning After Pill Adalah Solusinya!

Sebelum Makan Pil Perancang, Anda Berhak Ambil Tahu 10 Kesan Sampingannya Ini!

Di pasaran negara kita, terdapat 2 jenis pil
morning after
 yang utama iaitu:

Pil yang mengandungi
progesterone
 – sesuai diambil 72 jam selepas seks tanpa perlindungan

Pil yang mengandungi
ulipristal
 – sesuai diambil 120 jam selepas seks tanpa perlindungan

Jika kalian hendak mencarinya di farmasi
, pil ini dikenali dengan nama Postinor atau Postinor-2.

Menurut kajian yang dijalankan oleh
 Family Planning Victoria
 (FPV),
pil ini dikatakan berkesan mencegah kehamilan sehingga 85%
.

Pun begitu, adalah disarankan untuk kalian tidak bertangguh dari mengambil pil ini untuk memastikan ia dapat memberikan kesan yang paling efektif.

Ini kerana pil morning after juga mempunyai kebarangkalian untuk tidak membuahkan hasil lantas
menyebabkan kehamilan luar jangkaan
.

Terdapat beberapa faktor yang boleh membuat fungsinya kurang berkesan termasuklah:

Terlalu lambat mengambilnya

Muntah selepas 2 ke 3 jam mengambilnya

Mengambil ubatan tertentu

Maka adalah sangat penting untuk anda mengambil pil ini tepat pada waktunya.

Jika kalian masih ragu-ragu tentangnya, sila berjumpa doktor untuk konsultasi.

Apa kesan sampingan ubat perancang kecemasan?

Tidak dinafikan, pil
morning after
 ini sangat efektif dalam usaha mencegah kehamilan luar jangkaan sekiranya ‘terbabas’
melakukan hubungan kelamin tidak selamat
 bersama pasangan.

Pun begitu, ia mungkin boleh mendatangkan beberapa kesan sampingan termasuklah:

Pening kepala

Muntah-muntah

Cirit-birit

Kekejangan perut

Perut terasa mual

Kembung perut

Badan terasa penat

Tidak balas negatif pada kulit

Buah dada menjadi sensitif

Pendarahan pada faraj

Dalam pada itu, ubat perancang jenis ini adalah lebih berisiko jika diambil oleh golongan berikut:

Obesiti

Ibu hamil

Pesakit kanser payudara

Mengalami pendarahan faraj yang tidak diketahui sebabnya

Mempunyai alahan terhadap ramuan pil

Mengambil ubatan tertentu seperti St. John’s Wort

Oleh itu, sila berbincang dengan pakar terlebih dahulu sebelum mengambilnya untuk mengelakkan
sebarang kesan sampingan terhadap kesihatan tubuh badan
 anda!

Berapa kali boleh ambil pil morning after?

Baiklah, sekarang kita pergi pula kepada persoalan utama artikel ini iaitu berapa kali kita boleh ambil pil perancang jenis ini?

Secara umumnya, anda boleh mengambil pil ini lebih daripada sekali dalam masa sebulan.

Pun begitu, ia tidak disarankan ekoran kos yang
 agak mahal serta boleh mendatangkan kesan sampingan yang lain
.

Menurut Dr Mohd Ramzdhan yang merupakan panel perubatan laman web doctoroncall.com.my, anda tidak boleh mengambil pil ini lebih dari satu kali dalam satu kitaran haid.

Ini kerana ia boleh mengganggu kitaran haid sekali gus menjadikannya tidak normal
.

Ketahuilah bahawa pil perancang jenis ini bukan salah satu dari kaedah kontraseptif yang biasa seperti
penggunaan kondom
,
 pembedahan vasektomi
,
pemasangan IUD
 dan lain-lain.

Sesuai dengan namanya, pil ini hanya perlu diambil dalam keadaan kecemasan sahaja iaitu apabila anda terlupa atau terlepas untuk menggunakan kaedah kontraseptif yang biasa.

Secara konklusinya, pil perancang jenis ini hanya boleh digunakan di waktu kecemasan sahaja.

Oleh itu, cuba elak dari terus mengambilnya sama seperti pil perancang kehamilan yang biasa.


Memupuk Imej Positif Anak

Dalam dunia yang serba canggih ini, kanak-kanak biasa melihat kepada individu yang kelihatan menawan dengan solekan yang sempurna dan pembedahan plastik, mengakibatkan mereka menyerap persepsi yang salah tentang standard kecantikan. Sebagai ibu bapa, adalah menjadi tanggungjawab anda untuk memastikan anak anda faham bahawa kecantikan datang dalam semua bentuk dan saiz, serta tiada kriteria tentang bagaimana rupa seseorang itu untuk dikira sebagai cantik dan menawan. Mempunyai imej yang positif boleh meningkatkan keyakinan diri anak anda supaya mereka boleh membesar dengan yakin dan bangga.

Mengapakah kanak-kanak mengambil berat tentang badan mereka?

Semakin anak membesar, mereka mula membandingkan diri mereka dengan rakan sebaya dan selebriti, seperti mencuba fesyen pakaian baru, solekan, dan gaya rambut untuk menyesuaikan diri dengan perubahan fizikal apabila baligh. Penampilan mereka merupakan cara kanak-kanak menzahirkan diri mereka, menunjukkan minat mereka, personaliti, identiti, dan kebebasan mereka. Tambahan pula, penampilan adalah penting supaya kanak-kanak boleh bergaul dengan rakan sebaya. Keinginan untuk diterima rakan sebaya memberikan impak yang besar kepada pemikiran kanak-kanak, menjadikan penampilan sebagai keutamaan. Paras rupa atau pakaian yang tertentu menjadikan ia bukan sahaja sebagai satu minat tetapi merupakan cara untuk membantu kanak-kanak rasa terlibat, sama ada bersesuaian atau menonjol atau tergolong kepada suatu kelompok sosial.

Bagaimanakah untuk memupuk imej yang sihat?

Meskipun jerawat dan bintik-bintik di muka yang sedikit tidak memberi makna kepada anda, tetapi ia merupakan isu besar kepada anak anda. Maka, cubalah untuk memahami dan memberi sokongan. Jangan kritik anak anda apabila mereka risau dengan penampilan mereka. Ia merupakan sebahagian daripada proses membesar. Anda juga seperti itu sebelum ini, kan?

Berikan keyakinan. Pujilah paras rupa anak anda dan sebagainya, terutama sekali, personaliti, kekuatannya, tenaga, budi pekerti dan lain-lain. Ini akan memberi perspektif dan pemahaman yang betul kepada anak anda. Walaupun penampilan adalah penting, tetapi ia bukanlah penentu segalanya

Hadkan masa bersolek. Biarkan anak anda mengambil masa untuk menjaga keterampilan mereka, tetapi di dalam had masa yang ditetapkan. Bersolek tidak sepatutnya mendatangkan masalah kepada orang lain atau mengganggu pelajaran dan tugasan harian

Teladan kepada imej yang positif. Jika anda tidak mahu anak anda sentiasa merungut tentang penampilan mereka, anda harus elakkan daripada melakukannya. Apa yang boleh dilakukan oleh tubuh badan adalah lebih penting daripada bagaimana ia dilihat. Berhenti merungut tentang kaki anda yang kelihatan besar dan berbanggalah dengan mempunyai kaki yang besar dan kuat yang boleh membantu anda mendaki gunung


Memilih Jurulatih Yang Betul

Asia pada masa kini memberikan penduduknya pelbagai peluang untuk medapatkan kecergasan, mengurangkan berat dan tampil menarik. Gaya kehidupan kini lebih santai, gim lebih berpatutan dan jurulatih peribadi adalah lebih bersesuaian dengan keperluan peribadi.

Pekerjaan jurulatih peribadi merupakan antara pekerjaan yang berkembang pesat di dunia. Menurut Jabatan Tenaga Kerja Amerika Syarikat, bilangan jurulatih peribadi meningkat sebanyak 44% dari tempoh 2001 hingga 2011, manakala jumlah keseluruhan pekerjaan lain menurun sebanyak 1%. Ramai jurulatih peribadi bebas, tersedia untuk menawarkan perkhidmatan. Jadi bagaimana untuk memutuskan perkhidmatan yang sesuai dan memenuhi keperluan?

Industri kecergasan kebanyakannya tidak terkawal – terutamanya di Asia – dan dengan semua maklumat yang salah serta mitos mengenai apa yang terbaik untuk menghilangkan lemak, kesihatan dan kesejahteraan menjadikan masyarakat umum tidak keruan. Jika anda memikirkan untuk mendapatkan bantuan untuk kecergasan dan keinginan mengurangkan lemak sebelum Krimas atau Tahun Baru, berikut adalah panduan untuk anda memilih jurulatih dengan bijak dan apa yang anda boleh jangkakan dari perkhidmatan yang ditawarkan.

Pertama sekali dan paling penting, seorang jurulatih profesional harus dapat berkomunikasi dengan anda mengenai fungsi anatomi dan fisiologi, serta manfaat senaman atau pergerakan yang dilakukan. Industri dibanjiri dengan individu yang menyelesaikan kursus ‘jurulatih peribadi’ selama 1-3 bulan, dan layak menjadi jurulatih peribadi. Mereka telah melengkapi keperluan teoretikal minimum tetapi tidak mempunyai pengetahuan praktikal atau aplikasi. Individu seperti ini adalah ‘motivator’ kecergasan…bergantung kepada keperluan anda, anda mungkin hanya perlukan motivasi, hala tuju dan galakan.

Kenyataannya, membayar dengan kadar yang rendah setiap jam dan tidak dapat melihat hasilnya adalah lebih mahal berbanding membayar lebih dan memperolehi hasil yang menakjubkan dalam tempoh 6 minggu. Jika anda mahukan manfaat keselamatan dan risiko kecederaan yang paling rendah, anda perlu dapat membezakan antara seorang motivator dengan jurulatih profesional.

Apabila mengambil kira profesional senaman atau latihan, terdapat 2 aspek utama yang perlu dipertimbangkan:

Apakah kelayakan dan sijil yang mereka miliki? Seorang jurulatih peribadi berkelayakan harus mempunyai pendidikan dalam fisiologi, kesihatan, latihan atletik, kinesiologi atau bidang yang hampir sama. Sijil daripada organisasi bereputasi seperti Ijazah Sains Sukan, NASM, ACE, Charles Poliquin, pengalam CHEK atau yang hampir dengannya.

Pengalaman atau sejarah pekerjaan? Pernahkan mereka mengasah kemahiran dalam persekitaran gim/klinikal dan memperkembangkan pengalaman praktikal dan pengetahuan di bawah pengawasan?

Dalam dunia yang penuh dengan maklumat tanpa batasan ini, adalah amat sukar kerana kelayakan di atas tidak menyatakan keberkesanan seorang jurulatih peribadi yang anda perolehi. Jadi, berikut beberapa soalan tambahan yang anda perlu tanyakan untuk memastikan anda mendapat perkhidmatan yang selayaknya dengan nilai wang anda:

Apakah penilaian yang mereka lakukan?

Penilaian adalah sesuatu yang harus sentiasa diselesaikan! Adalah sukar untuk menetapkan senaman yang betul jika jurulatih/pengamal tidak menguji pelbagai jenis gerakan, postur, ketidakseimbangan kekuatan, corak pengerakan, fleksibiliti, dan sebagainya. Penilaian ini akan memberitahu jurulatih apakah senaman dan program yang diperlukan…tanpa ini, semuanya sekadar ramalan = bahaya!

Penilaian harus dilakukan dengan baik dengan memasukkan pemakanan, gaya hidup dan suplemen keperluan anda.

Bagaimana mereka menyimpan rekod dan mengesan kemajuan?

Apa yang direkod dan disimpan adalah berbeza mengikut klien. Tetapi harus mempunyai sistem untuk menyimpan program dan mengenal pasti kemajuan.

Pemantauan membolehkan senaman, pemakanan dan gaya hidup profesional dapat dikesan dengan tepat bagaimana klien melakukannya agar penyesuaian boleh dilakukan jika dan bila perlu.

Melihat beberapa program senaman mereka?

Tidak wujud istilah program “satu ukuran sesuai untuk semua”. Anda perlu melihat hubung kait antara penemuan penilaian dan latihan senaman/program yang mencari penyelesaian untuk setiap individu.

Minta untuk melihat beberapa sampel program. Jika ia kelihatan sama, bermakna ANDA tidak akan mendapat perkhidmatan peribadi = hasilnya akan kurang untuk ANDA…lagipun, bukankah ANDA membayar untuk latihan PERSONAL(ISED)?

Apa pandangan mereka tentang mesin senaman?

Mesin adalah kurang efektif kerana ia ‘menggalakan’ sedikit otot dan tidak membiarkan badan anda untuk bergerak dengan cara yang lebih semula jadi. Ini boleh meningkatkan risiko kecederaan ketika bersenam dan selepas senaman.

Jika program jurulatih tersebut mempunyai lebih dari 3 senaman berdasarkan ‘mesin’ seperti tekanan kaki, tekanan dada atau khususnya mana-mana mesin perut, maka anda perlu berhati-hati.

Mana-mana jurulatih yang boleh menjawab persoalan sehingga memuaskan hati anda seharusnya dapat membantu anda mendapatkan hasil yang diingini. Jurulatih peribadi bukan mengenai ‘memukul’ anda ketika senaman, tetapi menilai keperluan anda dan membangunkan rancangan untuk mencapai matlamat anda. Jurulatih anda harus dapat merancang perjalanan anda dan menerangkan perkembangan yang diharapkan.

Selain itu, seorang jurulatih profesional/pengamal kesihatan harus cergas dan sihat. Jika individu terbabit tidak dapat membantu diri mereka sendiri untuk kekal sihat dan cergas, apabila mereka mempunyai kawalan sepenuhnya ke atas diri sendiri…sudah tentu individu seperti ini tidak mampu untuk membantu anda yang tidak dapat dikawal sepenuhnya!

Akhir sekali, anda harus merasa selesa dengan jurulatih, gaya komunikasi dan jangkaan anda apabila bersama. Menggunakan perkhidmatan jurulatih secara purata boleh meningkatkan keberkesanan dan kecekapan senaman anda, kerana mereka boleh memberikan struktur dan garis panduan. Walau bagaimanapun, jika anda tidak dapat melihat hasilnya dalam masa 4 minggu, anda perlu bertanyakan soalan. Jadikan pelanggan yang bijak serta prihatin dan pastikan anda mendapat apa yang bayar…Semoga Berjaya!

Hello Health Group
 tidak memberikan nasihat, diagnosis atau rawatan perubatan.


6 Kesilapan Seks Encik Suami Selalu Buat Sampai Isteri Kecewa! #4 WAJIB Dielak

Sebagai kaum Adam, kita haruslah menjadi ketua bagi setiap hal dalam rumah tangga termasuklah
ketika beraksi di kamar tidur
. Namun, kadangkala lelaki juga pasti akan melakukan kesilapan seks sekali gus menyebabkan aktiviti seksual bersama pasangan menjadi kurang memberangsangkan.

Ingin tahu apakah kesilapan seks yang biasa dilakukan oleh lelaki? Jom kita sama-sama ikuti artikel ini dengan lebih mendalam lagi!

Untuk mendapatkan lebih banyak info tentang Kesihatan Seksual sila dapatkannya
di sini.

Kesilapan seks yang biasa dilakukan lelaki!

#1. Menyangka hubungan intim hanya bermula di kamar tidur

Menurut Ian Kerner, Pakar Terapi Seks, seorang lelaki boleh
turn on
dalam masa sekelip mata sahaja, namun ini bukan satu kebiasaan bagi seorang wanita.

Disebabkan itu, kaum Adam sering menyangka bahawa seks hanya bermula di kamar tidur. Pun begitu, ia adalah satu kesilapan yang wajar dielakkan.

Sebaliknya, perbuatan
foreplay
seperti berpelukan, berciuman, berpegangan tangan perlulah dilakukan dengan lebih awal. Mungkin ketika kalian sedang menonton televisyen di ruang tamu? Atau ketika kalian sedang bersama-sama mencuci pinggan-mangkuk di dapur?

#2. Sudah tahu semuanya tentang isteri

Sudah lumrah sifat seorang lelaki, ego memang sukar untuk diketepikan. Disebabkan itu, ramai lelaki yang menyangka segala tentang isteri telah diketahui.

Pun begitu,
makin ramai wanita yang melakukan orgasma palsu
 kerana tidak mahu pasangan mereka berkecil hati. Puncanya, adalah kerana lelaki tidak mahu atau tidak peduli untuk bertanya.

Sebaiknya, encik suami wajarlah bersikap terbuka, berkomunikasi dan berkompromi dengan isteri berkenaan hubungan seks kalian di ranjang. Jangan berdegil dan berasa diri anda sudah terlalu pakar kerana telah berkahwin bertahun-tahun.

#3. Tidak mempunyai perancangan alternatif

“Jangan sesekali kalian sangka jika ia berkesan sekali, ia akan berkesan untuk waktu yang lain juga’, jelas Pakar Terapi Seks, Sari Cooper. Apa maksudnya?

Kebanyakan lelaki akan berpegang teguh kepada pendiriannya ketika melakukan hubungan intim yakni gemar
melakukan posisi seks dan lokasi seks yang sama sahaja setiap kali
.

Ini adalah tidak wajar kerana wanita juga sangat menghargai variasi dalam hubungan seks. Oleh itu, perancangan alternatif perlu ada untuk menghangatkan lagi keintiman kalian!

#4. Menyangka penetrasi akan membuat pasangan klimaks ketika seks

Wahai lelaki, ini adalah kesilapan seks yang selalu dilakukan oleh kalian tanpa sedar.

Tahukah anda, 80% wanita tidak akan mampu
mencapai orgasma
 jika hanya bersandarkan kepada
penetrasi zakar
 ke dalam faraj semata-mata?

Oleh itu, sila betulkan kesilapan ini dan mula melakukan
foreplay
menggunakan alat permainan seks
 untuk memastikan pasangan sudah terangsang sebelum hidangan utama bermula!

Menurut Pakar Psikologi, Lonnie Barbach, si suami perlu membantu isteri dengan merangsang tubuh badan mereka pada faraj dan payudara khususnya sebelum memasukkan alat kemaluan kalian. Ini akan membantu mereka
mencapai orgasma
 dengan lebih mudah kelak.

#5. Menyangka seks cuma bergantung kepada prestasinya semata-mata

Hakikatnya, kehangatan seks mungkin boleh terjejas sekiranya kaum Adam hanya merisaukan tentang kebolehan ereksi dan ejakulasi mereka semata-mata.

Ini kerana ia akan membuat fokus seorang lelaki itu tertumpu kepada dirinya seorang lantas melupakan kemahuan atau keperluan pasangannya.

Ini adalah tidak wajar dilakukan.
Sekiranya suami mengalami masalah kemampuan seks
, sila beritahu pasangan anda agar jalan penyelesaian dapat difikirkan berdua.

Mungkin dengan bersikap terbuka, isteri anda akan dapat memahami? Jadi, jangan sesekali menyangka anda seorang adalah watak penting dalam projek malam hari kalian ini. Dapatkan pandangan dan bantuan dari pasangan anda juga!

#6. Hanya merangsang faraj dan bukannya klitoris

Wahai kaum Adam, ketahuilah bahawa anatomi tubuh badan seorang wanita dengan lelaki adalah berbeza. Jikalau anda boleh
turn on
dengan mudah hanya dengan rangsangan zakar, tapi ia tidak sama untuk wanita.

Ini kerana rangsangan pada faraj mereka sahaja adalah tidak mencukupi. Oleh itu, suami perlu belajar untuk merangsang bahagian
g-spot isteri terutamanya pada klitoris
.

Ketahuilah bahawa sentuhan pada bahagian luar faraj sahaja tidak akan merangsang wanita secara total. Maka, tumpukanlah pada klitorisnya juga.

Encik suami, sila elakkan kesilapan seks ini!

Sekarang, kita semua sudah tahu kesilapan seks yang biasa dilakukan oleh lelaki. Maka, ambil iktibar dan sila elakkan daripada melakukan sebarang kesilapan seks lelaki biasa lakukan seperti yang dinyatakan ini.

Dengan ini, sudah tentu hubungan intim kalian juga mampu menjadi lebih hangat bukan? Kesannya, kalian akan mendapat kehidupan seks yang lebih sihat dan sejahtera!


Peninju MMA Amalkan Terapi Minum Air Kencing Untuk Lebih Kuat? Betul Ke?

Pada tahun 2009, siaran HBO telah memaparkan sesi wawancara bersama seorang peninju MMA, Juan Manuel Marquez. Beliau mempromosikan terapi air kencing untuk memperolehi kebaikan nutrisi yang optimum. Huh? Air kencing? Bukan ada bakteria ke? Ikuti artikel ini untuk mengetahui selanjutnya.

Terapi minum air kencing menurut rekod purba

Kaedah perubatan menggunakan terapi air kencing telah diamalkan semenjak beribu tahun lamanya. Tamadun Rom dan tamadun Yunani adalah merupakan dua tamadun yang merekodkan penggunaan
 air kencing bagi merawat masalah kesihatan seperti masalah jerawat dan kanser
. Namun, sejak penemuan ubat-ubatan yang lebih efektif dalam merawat penyakit tersebut, terapi ini tidak lagi diamalkan.

Bayangkan jika anda ingin mendapatkan preskripsi ubat di klinik tempatan dan pegawai perubatan tersebut memberikan preskripsi air kencing untuk anda minum buat tempoh masa tertentu. Ia bukanlah sesuatu amalan yang boleh diterima pakai oleh masyarakat pada zaman moden.

Namun berbalik kepada keberkesanan air kencing dalam memberikan kesan farmakologikal kepada mereka yang mengambilnya, adakah ia benar-benar mengubati?

Air kencing adalah merupakan salah satu produk proses perkumuhan manusia yang terdiri daripada 95% air dan 5% bahan kumuh.
Ia dihasilkan oleh buah pinggang melalui proses penapisan biologikal
 dan produk ini akan disalurkan ke pundi kencing sebelum dikeluarkan sebagai air kencing.

Kebaikan meminumnya untuk merawat penyakit tidak disimpulkan dalam mana-mana kajian saintifik tetapi daripada teks-teks purba.  Menurut teks tersebut, air kencing dapat digunakan bagi merawat:

Alahan

Jerawat

Kanser

Masalah jantung

Jangkitan kuman

Luka

Hidung tersumbat

Ruam dan penyakit kulit yang lain

Sengatan serangga

Juan telah memberikan alasan bahawa air kencing yang diminumnya mengandungi
vitamin dan mineral yang tidak diserap masuk ke dalam badan
 justeru ia merupakan terapi yang dapat membantunya dalam mengekalkan prestasi peninjuan yang optimum.

Buat masa ini, tiada kajian saintifik yang dapat membuktikan keberkesanannya dalam merawat penyakit yang telah disenaraikan. Juan juga telah diarahkan oleh doktor peribadinya untuk berhenti mengamalkan tabiat sedemikian dan fokus kepada tabiat pemakanan yang lebih sihat.

Mitos: Air kencing adalah merupakan sumber yang steril

Pada tahun 2010, sebanyak 150 video berkaitan dengan terapi air kencing telah dimuat naik di laman web, Youtube. Statistik Google menunjukkan subjek ini menarik perhatian ramai pengguna internet dan pada ketika itu, kira-kira 100,000 carian telah dibuat berkaitan dengan topik ini dalam tempoh masa sehari.

Ia adalah merupakan perubatan alternatif yang menjadi pilihan terutamanya mereka yang miskin tanpa mengambil kira sama ada ia berkesan atau pun tidak. Perkara ini telah diperkatakan oleh Morarji Desai, bekas Perdana Menteri India.

Populasi tempatan di Nigeria masih lagi menggunakan terapi ini dalam merawat penyakit seperti sawan, ulser, sebagai penawar racun dan
diabetic foot
. Urea yang terkandung di dalamnya mempunyai fungsi untuk melawaskan sistem penghadaman, fungsi yang sama ada di dalam minuman kopi. Namun, dalam kepelbagaian kebaikan yang disenaraikan oleh teks-teks purba, adakah
air kencing itu steril (bebas mikroorganisma)
?

Salah faham berkenaan dengan kesterilan air kencing telah wujud lama dalam kalangan masyarakat. Jika anda pernah memeriksa air kencing anda, jika anda tiada jangkitan pada salur kencing, ujian akan memberikan keputusan negatif.

Namun, itu tidak bermakna air kencing anda tidak mempunyai bakteria.
Pseudomonas
,
E. coli
,
Proteus
, berikut adalah merupakan segelintir bakteria yang kebiasaannya wujud di dalamnya. Jika ia mengandungi bakteria ini, walau dalam kuantiti yang sedikit, adalah tidak patut untuk kita gunakan ia sebagai kaedah rawatan bagi merawati jangkitan-jangkitan lain.

Konklusi

Usah pilih terapi air kencing. Jika anda terkena jangkitan kuman, makanlah antibiotik. Sekiranya jerawat, gunalah krim antibiotik. Jika anak anda sawan, bawa berjumpa dengan doktor dan gunakan ubat yang diberikan. Banyak alternatif lain yang lebih baik berbanding terapi air kencing.

Ia mungkin merupakan terapi yang dapat merawat pelbagai penyakit seperti yang direkodkan di dalam tulisan tamadun-tamadun awal, namun kini, kita mempunyai alternatif yang lebih baik. Gunakan ia sebaik mungkin.

Hello Health Group
 tidak menawarkan nasihat perubatan, diagnosis atau rawatan.

Baca juga:

Mak Buyung, JANGAN Abaikan Jika Anda Alami Kencing Kotor! Boleh Efek Buah Pinggang

Oh Lelaki! HENTIKAN Tabiat Kencing Berdiri & JANGAN Lupa Cuci Zakar

Daun Ketum Boleh Rawat Kencing Manis Dan Darah Tinggi?

Bagaimana Ingin Tahu Tanda Kencing Manis Ketika Hamil?

Awas! Jika Kulit Anda Seperti Ini, Anda Mungkin Ada Kencing Manis


Epidural Punca Sakit Pinggang Lepas Bersalin? Ini Cara Berkesan Untuk Hilangkannya!

Sakit pinggang adalah sebab seseorang terpaksa cuti daripada bekerja dan mendapatkan rawatan perubatan.

Keadaan ini boleh menjadi sangat tidak selesa dan melemahkan. Masalah kesihatan ini boleh berlaku disebabkan oleh
kesan kecederaan
, aktiviti dan sesetengahnya adalah akibat keadaan perubatan.

Sakit ini boleh menjejaskan seseorang tanpa mengira peringkat umur, dengan alasan yang berbeza.

Baca lebih lanjut tentang Kehamilan
di sini.

Sakit pinggang dan kehamilan

Ia adalah perkara biasa bagi seseorang wanita mengalami masalah sakit ini, terutamanya pada
peringkat awal kehamilan
.

Sakit ini berlaku pada simptom awal kehamilan boleh menjadi “sakit yang sebenar,” secara literal.

Postur tubuh dan badan anda di luar penjajaran pada masa kehamilan, dan dengan berat badan kebanyakannya tertumpu di bahagian depan badan anda, ia menarik di belakang anda.

Rasanya lebih kurang seperti anda memakai beg galas di depan anda dan bukan belakang anda. Ini mengubah postur anda dan meletakkan ketegangan di belakang anda.

Dalam erti kata lain, pusat graviti anda beralih.

Selain itu, perubahan hormon dan tubuh anda juga mempunyai kesan. Tubuh anda bersiap sedia untuk melahirkan dan sehingga beberapa sendi dan ligamen anda berlaku kelonggaran bagi membolehkan kelahiran.

 Semua perubahan ini bersama-sama, ia boleh menyebabkan sakit belakang sebagai simptom kehamilan.

Dianggarkan bahawa kira-kira separuh daripada semua wanita hamil akan mengalami simptom kehamilan ini.

Tip mengelak dan meringankan sakit pinggang semasa hamil

Bengkokkan lutut anda dan pastikan belakang anda lurus apabila anda mengangkat atau mengambil sesuatu dari lantai

Elakkan mengangkat objek berat

Gerakkan kaki anda apabila anda beralih untuk mengelakkan tulang belakang anda berpusing

Pakai kasut rata untuk menyebarkan berat badan secara merata

Cuba untuk mengimbangi berat antara 2 beg semasa membeli-belah

Pastikan belakang anda lurus dan disokong dengan baik semasa duduk di tempat kerja dan di rumah, cari bantal sokongan bersalin

Dapatkan rehat yang cukup, terutama selepas mengandung

Urut atau mandi panas boleh membantu

Gunakan tilam yang menyokong anda dengan betul

Sertai kelas penjagaan belakang secara kumpulan atau individu

Tip mengelakkan sakit pinggang selepas bersalin

Anda mungkin berfikir bahawa sakit ini akan hilang apabila anda
melahirkan bayi
. Nyata, sangkaan itu silap sama sekali.

Ini kerana keadaan ini selalunya datang kembali. Hampir 50 peratus wanita yang mengalami sakit ini semasa hamil biasanya hilang selepas seminggu atau dua minggu. Bagaimanapun, ia boleh datang kembali.

Berikut beberapa tip untuk anda menanganinya.

1. Bersenam

Mulakan senaman selepas bersalin bagi
memulihkan abdomen dan otot belakang
. Anda boleh bermula dengan 10 minit senaman regangan di atas lantai pada setiap hari bagi memulihkan fleksibiliti bahagian belakang badan dan pinggul.

Walau bagaimanapun, dapatkan konsultasi daripada doktor dahulu sebelum memulakan sebarang senaman.

Bagi ibu yang bersalin secara pembedahan, disarankan untuk memulakan senaman selepas enam minggu bersalin, dengan konsultasi daripada doktor. Ini dapat membantu anda daripada sakit pinggang.

2. Kembalikan kelangsingan badan

Ya, ibu baru bersalin memang tidak digalakkan untuk berdiet. Namun, ini bukan tentang ‘diet’ yang anda fikirkan.

Bagi mengelakkan masalah sakit belakang selepas bersalin, cuba untuk
mendapatkan semula berat normal
 anda seperti sebelum hamil dalam tempoh enam minggu selepas melahirkan bayi.

3. Cara mengambil bayi

Elak daripada meregangkan lengan anda semasa ingin mengambil bayi. Sebaliknya, anda boleh cuba membawa bayi dekat dengan dada anda sebelum mengangkatnya. Elakkan juga daripada memusingkan tubuh anda.

4. Semasa menunduk untuk mengangkat bayi.

Jika anda ingin mengangkat bayi anda dari lantai, bengkokkan lutut anda dahulu, dan bukannya dengan membengkokkan pinggang.

Cangkung dahulu dan dekatkan otot perut anda serta angkat menggunakan kekuatan otot kaki anda.

5. Masa makan bayi

Jika anda ingin mengangkat bayi anda keluar daripada kerusi makannya atau meletakkan bayi di dalam kerusi makan, tanggalkan atau ketepikan dahulu dulang atau meja pada kerusi makan bayi bagi mengelak sakit pinggang.

6. Waktu di buaian atau katil

Semasa ingin
mengangkat bayi dari buaian
 ataupun katil bayi, elakkan daripada mengangkat si manja. Sebaliknya, tarik bayi anda mendekati anda sebelum mendukungnya.

7. Anduh bayi

Jika anda ingin memakai pengendong ataupun anduh bayi, pasangkan anduh di hadapan badan anda. Bukannya mengendong dengan cara meletakkan anduh bayi di belakang badan.

8. Posisi dukung

Selalunya kita akan lihat ibu-ibu gemar mendukung bayi mereka dengan meletakkan di bahagian pinggul.

Jika anda mengikut cara ini, anda akan hanya menyebabkan bebanan di bahagian otot belakang badan anda. Jadi,
tukar posisi mengendong bayi
 anda.

9. Penyusuan

Posisi penyusuan yang salah turut menjadi punca ibu mendapat sakit . Bagi mengelakkannya, bawa bayi anda ke arah payudara
semasa sesi penyusuan
.

Elakkan daripada badan anda membongkok ke arah bayi. Anda juga boleh menggunakan kerusi tegak semasa
proses penyusuan
 berbanding memilih sofa lembut.

Sakit pinggang #10. Pilihan kenderaan

Kenderaan juga memainkan peranan dalam mengelakkan sakit belakang badan. Lebih baik jika anda menggunakan kereta empat pintu berbanding kereta dua pintu.

Hal ini adalah supaya anda mudah meletakkan bayi anda di dalam kerusi keselamatan bayi.

Semasa ingin meletakkan bayi, pastikan anda memasukkan badan anda ke dalam kereta dan dengan
menggunakan otot lengan
, anda
dudukkan bayi
 anda di dalam kerusi.

Elakkan daripada melutut di bahagian tempat duduk belakang kemudian meletakkan bayi pada kerusi keselamatan.


Sudah Lama Makan Ubat Antidepresi? Ini Pro Dan Kontra Pengambilannya

Perasaan sedih, kecewa dan gagal boleh membuatkan kita mengalami penyakit depresi.
Perasaan negatif itu sedikit sebanyak mampu memberi impak terhadap hari-hari kita.
 Namun, ada bezanya antara berasa
down
dan murung. Jadi, kita tidak boleh sewenang-wenangnya mengambil ubat depresi.

Bagi memahami lebih lanjut akan perkara ini, teruskan pembacaan anda.

Untuk mendapatkan lebih banyak informasi tentang Kesihatan Mental, sila dapatkannya
di sini.

Apa bezanya kesedihan dan penyakit depresi?

Berasa sedih
 atau
down
itu boleh menjadi petanda penyakit depresi.

Namun, sekiranya perasaan itu hilang dengan sendirinya dan ia tidak lagi memberikan impak terhadap hidup anda, kemungkinan apa yang anda alami itu bukan depresi.

Manakala, depresi pula melibatkan lebih banyak emosi berbanding berasa sedih atau
stress
.
Ia mampu mempengaruhi
mood
anda, cara anda berfikir dan memahami perkara yang berlaku di persekitaran secara berbeza.

Penyakit depresi boleh terjadi tanpa sebarang alasan dan berlaku dalam jangka masa yang panjang.

Jika tidak ditangani daripada awal, ia mampu menjadi penyakit depresi.
Perkara ini amat merisaukan kerana sekiranya ia menjadi kronik
, kemurungan mampu membunuh!

Ubat depresi diwujudkan bagi merawat masalah ini. Ubat ini digunakan bagi melegakan gejala-gejala kemurungan kerana kandungan kesan penenang yang ada di dalamnya.

Terdapat 4 jenis ubat depresi:

SSRIs (Selective Serotonin Reuptake Inhibitors)

SNRIs (Serotonin and Noradrenaline Reuptake Inhibitors)

RIMAs (Reversible Inhibitors of Monoamine Oxidase type A)

Trisiklik (Tricyclic)

Baca juga:

Selain Ubat, Ini Cara Lain Berkesan Merawat Masalah Depresi dan Kegelisahan!

“Jauh Sangat Dengan Tuhan, Sebab Tu Banyak Masalah”- Jangan Katakan Ini Pada Orang Depresi

Bagaimanakah ubat antidepresi berfungsi?

Bahan-bahan kimia yang terlibat dengan depresi
dikenali sebagai noradrenalin dan serotonin.

Ubat-ubat ini berkemungkinan besar berfungsi dengan menambah aktiviti bahan kimia dalam otak yang dikenali sebagai pemancar neuro.

Ia berfungsi bagi menghantar isyarat dari satu sel otak kepada sel otak yang lain.

Kebaikan ubat antidepresi

Antidepresi ternyata lebih efektif
 terhadap penyakit depresi yang kronik, sederhana dan depresi yang teruk.

Kajian melaporkan manfaat ubat ini secara umumnya bergantung pada tahap keterukan masalah depresi tersebut.

Banyak kajian dijalankan untuk membandingkan perbezaan jenis-jenis antidepresi. Ubat trisiklik, SSNRIs dan SSRIs dilaporkan menunjukkan prestasi baik.

Kajian yang menggunakan orang dewasa yang mempunyai penyakit depresi tahap sederhana dan teruk menunjukkan:

Tanpa ubat
antidepresi
: 40 ke 60 orang daripada 100 orang yang mengambil antidepresi sedar akan peningkatan simptom pada mereka dalam jangka masa 6 ke 8 minggu

Tanpa ubat antidepresi: 20 ke 40 orang daripada 100 orang yang mengambil plasebo melaporkan kesan peningkatan pada simptom mereka dalam jangka masa 6 ke 8 minggu

Antidepresi juga boleh melegakan
depresi jangka masa panjang
 (dysthymia) dan boleh menghilangkannya secara total.

Selain itu, kajian melaporkan orang dewasa yang mengamalkan ubat-ubat seperti TCAs, SSRIs atau SSNRIs dapat menurunkan risiko untuk
relapses.

Tanpa rawatan pencegahan: Hampir 50 daripada 100 orang yang mengambil plasebo mengalami
relapse
dalam jangka masa satu ke dua tahun

Tanpa rawatan pencegahan: Hampir 23 daripada 100 orang yang menggunakan antidepresi mengalami
relapse
dalam jangka masa satu ke dua tahun

Secara ringkasnya, mereka yang mengambil ubat antidepresi dalam jangka masa lama dapat mencegah
relapse
dengan jayanya dalam kiraan purata sebanyak 27 daripada 100 orang.

Keburukan ubat antidepresi

Antara kesan negatif ubat ini, ia mempunyai
kesan sampingan secara langsung terhadap otak.

Selain itu, pesakit yang menggunakan antidepresi mungkin mengalami:

Sakit kepala

Mulut kering

Rasa nak pitam

Berasa cemas

Simptom-simptom ini sering dikaitkan dengan ubat antidepresi tetapi sebahagiannya berpunca daripada penyakit depresi itu sendiri.

Tahukah anda bahawa otak kita tidak henti mencapai proses matang sehingga kia berumur 25 tahun?

Disebabkan itu, ada hipotesis mengatakan otak orang dewasa mungkin lebih terdedah kepada ubat yang boleh mempengaruhi kimia otak.

Bagi para remaja,
risiko untuk mendapat tindak balas buruk yang dramatik menjadi tinggi disebabkan
campur tangan farmakologi
.

Ada satu kajian menunjukkan ubat antidepresi SSRIs boleh meningkatkan perasaan untuk membunuh diri dalam kalangan kanak-kanak serta remaja hingga usia 25 tahun.

Oleh itu, FDA telah meletakkan tanda amaran yang serius terhadap label ubat SSRIs. Ia turut dikenali sebagai
black box warning.

Namun, hingga kini masih banyak kanak-kanak dan para remaja yang dipreskripsi ubat tersebut.

Makan ubat penyakit depresi seperti yang diarahkan

Kesimpulannya, bagi rawatan depresi yang memerlukan penggunaan antidepresi, diagnosis yang teliti harus dijalankan.

Sebilangan pakar percaya bahawa sesetengah pesakit diberi preskripsi tanpa keperluan.

Oleh yang demikian, penyakit depresi ini wajib dirawat dan didiagnosis sewajarnya.

Antidepresi mampu membantu dan bagi sesetengah individu ubat inilah yang menguatkan mereka dalam mengharungi hidup hari demi hari.


Tembak Asyik Miss, Jangan Biarkan Jika Kencing Bercabang, Ada Yang Bahaya

Siapa pernah perasan air kencing bercabang semasa buang air kecil?

Mungkin ramai yang beranggapan bahawa wanita mudah mendapat masalah ini, namun menurut pakar, ia lebih lazim dalam kalangan lelaki.

Terdapat beberapa punca berlakunya masalah kencing bercabang. Bukan semuanya merupakan faktor yang selamat untuk dibiarkan.

Teruskan membaca untuk tahu dengan lebih lanjut.

#1 Masalah lekatan yang merunsingkan punca air kencing bercabang

Menurut pakar urologi Dr Parekh, masalah lekatan pada penghujung saluran uretra adalah punca lazim berlakunya masalah kencing bercabang.

Jika dilihat pada struktur anatomi
sistem perkumuhan air kencing
, uretra merupakan struktur terakhir sebelum air kencing keluar daripada tubuh badan.

Apabila terdapat lekatan pada penghujung saluran tersebut, air kencing boleh bercabang seketika sebelum ia terbuka sepenuhnya.

Fenomena ini boleh berlaku berikutan
air mani yang tidak keluar sepenuhnya seusai proses ejakulasi.

Walau bagaimanapun, usah bimbang. Ia bukanlah satu keadaan yang membahayakan.

Kebiasaannya lekatan tersebut boleh hilang dalam masa sehari.

#2 Penyempitan pada salur uretra menyukarkan anda buang air kecil

Bukan sahaja sukar, ia juga boleh menyebabkan air kencing anda kelihatan bercabang.

Proses penyempitan boleh berlaku disebabkan oleh
keradangan atau pembentukan parut pada salur kencing.

Ia boleh berpunca daripada masalah jangkitan kelamin, kecederaan ketika prosedur pembedahan atau penggunaan kateter melalui uretra.

Antara gejala yang boleh dialami oleh mereka yang mempunyai uretra yang sempit adalah:

Sakit ketika kencing.

Perlu meneran untuk kencing.

Sering mengalami jangkitan salur kencing.

#3 Lubang air kencing tersumbat separa

Keadaan ini sering dikaitkan dengan mereka yang sudah berkhatan, namun ia boleh berlaku kepada mana-mana individu.

Lubang keluarnya air kencing boleh tersumbat separa menyebabkan aliran air kencing terbahagi kepada dua atau lebih cabang.

Selain itu, mereka yang mengalaminya turut mempunyai simptom seperti sukar untuk kencing dan terasa sakit atau rasa terbakar ketika kencing.

Jika penyumbatan tersebut agak serius, ia boleh menyebabkan masalah pengeluaran air kencing.

Perkara ini boleh menyebabkan komplikasi seperti
 jangkitan salur kencing dan masalah buah pinggang
 (sekiranya serius).

#4 Kulup zakar terlalu ketat, tak boleh tarik ke belakang

Apabila kepala zakar anda diselaputi oleh kulup yang mengetat, ia boleh menyebabkan air kencing anda bercabang ketika buang air kecil.

Ia boleh jadi normal atau tidak, bergantung kepada sama ada ia disebabkan oleh faktor fisiologi atau patologi.

Kulup zakar ketat (fimosis) biasa berlaku kepada mereka yang tidak berkhatan.

Kebiasaannya, kanak-kanak yang mengalaminya akan sembuh dengan sendirinya dalam lingkungan usia 5 hingga 7 tahun.

Walau bagaimanapun, jika fimosis berlaku disebabkan oleh parut pembedahan,
 jangkitan kelamin atau keradangan kronik
, rawatan perlu diberikan bagi mengelakkan komplikasi.

Air kencing bercabang hanyalah simptom awal bagi mereka yang mengalami permasalahan ini.

Ada komplikasi yang lebih serius jika ia tidak diuruskan dengan baik!

#5 Air kencing bercabang kerana prostat anda membesar

Memang lazim bagi lelaki untuk mengalami
pembesaran prostat apabila usia sudah meningkat.

Perkara ini boleh menyebabkan pelbagai jenis simptom seperti:

Kerap kencing.

Tidak boleh tahan kencing.

Air kencing meleleh (tidak memancut).

Aliran air kencing lemah dan bercabang.

Perkara penting yang perlu anda beri perhatian adalah pembesaran kelenjar prostat. Walau bagaimanapun, pembesaran kelenjar dan kanser prostat adalah 2 kondisi kesihatan yang berbeza.

Jika tidak dirawat dengan baik, ia boleh menyebabkan penurunan pada aspek kualiti hidup penghidap.

Anda mungkin berminat:

Wahai Lelaki, Kanser Testis Tak Sama Dengan Prostat, Kalau Nak Elak Kena Kerap Periksa Kemaluan!

Benign Prostatic Hyperplasia: Prostat Bengkak Bukan Kerana Kanser

#6 Masalah polip pada salur uretra

Seperti salur uretra tersumbat, pembentukan polip pada salur kencing boleh menyebabkan masalah kencing bercabang.

Keadaan kesihatan ini kebiasaannya berlaku dalam kalangan wanita.

Polip merupakan benjolan tisu berserat yang diselaputi oleh lapisan tisu nipis.

Mereka yang mengalaminya boleh dapat simptom seperti yang berikut:

Ada benjolan pada bukaan faraj.

Darah dalam air kencing.

Air kencing tersumbat.

Diagnosis polip pada salur kencing dibuat berdasarkan kepada pemeriksaan fizikal dan penggunaan peralatan khas seperti skop dan sebagainya.

Jika struktur tersebut menyebabkan komplikasi kesihatan seperti
sukar untuk buang air kecil
 dan sebagainya, rawatan perlu diambil bagi melegakan simptom.

Konklusi

Masalah kencing bercabang biasanya tidak berbahaya.

Namun jika ia menyebabkan simptom lain seperti sakit ketika kencing, kerap kencing dan sebagainya, rujukan kepada pakar amat digalakkan.


Diet IF Sesuai Untuk Pesakit Diabetes? Tapi, Jaga-jaga! Ada Risiko Ini!

Bagi individu dengan diabetes, ada cara pemakanan kencing manis yang penting untuk mereka tahu agar tidak timbul komplikasi yang boleh buat kondisi jadi lebih teruk.

Bagaimana pula jika individu dengan diabetes ingin cuba menurunkan berat badan? Ada yang mungkin akan
menyarankan mereka untuk mengamalkan jenis diet tertentu
.

Namun, ada ura-ura yang kata diet jenis
Intermittent Fasting
 sebagai cara pemakanan kencing manis mungkin tidak sesuai. Jom terus baca artikel ini untuk tahu lebih lanjut!

Apa itu jenis diet
Intermittent Fasting
?

Untuk pengetahuan anda semua,
Intermittent Fasting
 (IF) adalah
metode yang akan mengawal atau mengatur pola makan
 individu dengan cara berpuasa pada beberapa waktu.

Sebagai contoh yang jelas, anda mungkin hanya boleh makan dari waktu pagi sehingga petang dan berpuasa dari waktu petang sehingga malam atau mungkin juga sebaliknya.

Berbeza dengan istilah diet yang biasa
 merujuk kepada aspek pengurangan atau pembatasan kadar makan, metode ini lebih cenderung kepada perubahan waktu makan individu.

Jika diet lain lebih menumpukan kepada apa dan berapa yang anda makan, IF pula akan lebih menumpukan kepada bila anda makan. Jadi, ia adalah jenis diet yang amat unik.

Persoalannya, adakah diet jenis ini akan bawa manfaat atau mudarat buat pesakit kencing manis?

Pesakit diabetes juga boleh amal diet IF?

Seperti mana yang kita semua sudah tahu, pesakit diabetes tak makan banyak benda.
 Antara yang paling jelas tentu sahaja gula,
 karbohidrat serta lemak kerana ia tidak bagus.

Pun begitu, ini juga tidak akan menghalang pesakit diabetes untuk mengamalkan jenis diet seperti
 intermittent fasting
kerana ia mungkin tidak bermudarat malah bermanfaat.

Dahulu, ramai saintis dan pakar diet yang kata IF adalah praktis yang negatif buat pesakit kencing manis kerana khuatir jika ia akan
mendatangkan komplikasi pada kondisi itu
.

Kini, Pakar Nefrologi Jason Fung menyatakan bahawa telah wujud banyak kajian terbitan baharu yang setuju jika pesakit kencing manis tiada masalah untuk amalkan diet jenis IF.

Apa pula kata pakar tentang perkara ini?

Cara pemakanan kencing manis agak berbeza dengan individu yang tidak mengalaminya kerana
ada banyak benda yang mungkin pesakit diabetes
 tak makan seperti orang lain.

Namun
pakar telah setuju bahawa diet IF
 adalah antara cara pemakanan kencing manis yang bagus kerana telah dibuktikan melalui pelbagai kajian terbitan jurnal yang baharu.

Jurnal
Clinical Diabetes and Endocrinology
pada Februari 2021 menyatakan diet ini mungkin mampu untuk membantu mengurangkan kadar glukosa di dalam darah individu.

Jurnal
Hormone and Metabolic Research
pada Ogos 2021 mengatakan diet ini juga mampu untuk membantu mengurangkan masalah rintang insulin pada individu.

Diet ini juga mungkin masih ada risiko…

Dalam masa yang sama juga, tidak kurang ramai pakar diet yang khuatir jika diet jenis IF akan beri risiko atau kesan negatif jika ia ingin diamalkan oleh pesakit kencing manis.

Ini kerana cara pemakanan kencing manis jenis ini memerlukan anda untuk ‘puasa’ pada waktu tertentu dan kesannya ia akan menyebabkan kurang tenaga, badan lemah
serta menjejaskan kadar glukosa
.

“Ketidakseimbangan kadar gula dalam darah adalah satu isu yang paling besar jika individu itu ada masalah diabetes jenis 2. Disebabkan itu juga, amat penting untuk tahu dan amalkan cara pemakanan kencing manis yang sesuai untuk jaga serta kawal glukosa”, jelas Pakar Diet Vandana Sheth.

Ketidakseimbangan yang dimaksudkan ini adalah glukosa boleh jadi sangat rendah sehingga
mungkin masuk ke tahap hipoglisemia
 sekali gus memburukkan lagi kondisi itu.

Alternatif lain untuk pesakit kencing manis!

Sebenarnya, tiada jenis diet yang lebih ideal buat pesakit kencing manis ini
melainkan diet khas diabetes jenis 2
. Ia adalah pilihan yang tidak perlu semua individu sangkal lagi.

Ini kerana ia sangat sesuai dengan apa yang pesakit diabetes tak makan dan minum selain amat penting di dalam aspek untuk menjaga dan mengawal kadar gula dalam darah.

Tidak cukup dengan itu, diet ini juga dalam masa yang sama mampu menurunkan berat badan. Dalam erti kata lebih mudah, ia adalah serampang dua mata buat para pesakit.


Gambaran Keseluruhan dan Pandangan mengenai Anemia Pernisius

Anemia merupakan keadaan perubatan yang mana jumlah sel darah merah yang normal di dalam darah anda rendah. Anemia pernisius, jenis kekurangan vitamin B12, disebabkan oleh kurang kebolehan untuk menyerap vitamin B12 yang mana diperlukan oleh badan anda untuk menghasilkan sel darah merah yang sihat dengan cukup. Walau bagaimanapun, keadaan ini jarang berlaku.

Nama “pernisius” berasal daripada fakta yang dahulunya penyakit ini dianggap boleh membawa maut disebabkan kekurangan rawatan yang ada pada masa itu. Walau bagaimanapun, pada masa sekarang rawatan untuk penyakit ini lebih mudah berbanding dahulu dengan suntikan atau makanan tambahan B12. Kekurangan vitamin B12, jika dibiarkan tanpa rawatan, boleh meninggalkan komplikasi yang serius.

Punca-punca Anemia Pernisius

Vitamin B12 adalah elemen yang diperlukan dalam menghasilkan sel darah merah. Kerang-kerangan, daging, telur, burung, dan produk tenusu kaya dengan sumber vitamin ini yang boleh anda dapati.

Protein khusus, dipanggil faktor intrinsik, membantu usus anda dalam menyerap vitamin B12. Sel di dalam perut bertanggungjawab dalam menghasilkan protein ini. Jika perut tidak dapat mengeluarkan faktor intrinsik yang mencukupi, usus akan gagal menyerap vitamin B12 dengan baik.

Punca-punca biasa bagi Anemia Pernisius

Salah satu punca yang paling biasa menyebabkan anemia pernisius ialah keadaan autoimun yang mana sistem imun anda tersalah menyerang protein faktor intrinsik atau sel yang menghasilkan faktor intrinsik. Selain itu, lapisan perut yang telah lemah (gastritis atrofik) juga boleh menyumbang kepada penyakit ini.

Anemia pernisius boleh diwarisi di dalam keluarga, walaupun jarang; perkara ini dipanggil anemia pernisius kongenital. Bayi yang mempunyai jenis anemia ini sukar untuk menghasilkan faktor intrinsik atau menyerap vitamin B12 dengan baik di dalam usus kecil.

Orang dewasa yang mengalami anemia pernisius jarang menunjukkan sebarang simptom sehingga selepas berumur 30 tahun. Purata umur bagi diagnosis keadaan ini ialah 60 tahun.

Terdapat peluang yang tinggi untuk anda mendapat penyakit ini jika anda:

Orang Eropah Utara atau Scandinavia

Anda mempunyai sejarah keluarga dengan anemia pernisius

Berikut merupakan senarai penyakit yang juga boleh meningkatkan risiko keadaan ini:

Penyakit Grave

Diabetes Jenis 1

Hipoparatiroidisme

Tiroiditis kronik

Hipopituitarisme

Miastenia Gravis

Disfungsi testikular

Vitiligo

Amenorea sekunder

Penyakit Addison

Simptom-simptom Anemia Pernisius

Kekurangan vitamin B12 tidak kira apa pun puncanya – anemia pernisius, contohnya – boleh menyebabkan simptom-simptom anemia dan neurologik. Diketahui bahawa badan boleh menyimpan jumlah vitamin B12 yang banyak, jadi ia akan mengambil masa bertahun-tahun untuk kekurangan ini berlaku.

Sistem saraf anda akan terganggu apabila vitamin B12 berkurang, menyebabkan pelbagai simptom. Semua ini mungkin jarang-jarang kelihatan sebelum simptom-simptom ini dikaitkan dengan anemia. Simptom neurologikal boleh jadi berbeza-beza dan tidak khusus, bermaksud simptom-simptom ini boleh dicetuskan oleh banyak keadaan yang lain. Terdapat rasa mengelenyar, kebas, lesu, kurang koordinasi, cemerkap, masalah ingatan dan perubahan personaliti yang mungkin berlaku. Biasanya kedua belah badan akan terlibat, dan selalunya lengan kurang terlibat berbanding kaki. Jika kekurangan ini teruk, ia boleh menyebabkan simptom neurologikal yang lebih berbahaya. Contohnya, anda mungkin mengalami:

Kelemahan yang teruk

Paraplegia

Ketegangan

Inkontinens fekal dan urinari

Simptom-simptom anemia disebabkan oleh kurang kapasiti darah untuk membawa oksigen. Sesak nafas, letih, pening, dan kulit pucat adalah simptom yang berlaku akibat anemia. Selain itu, jantung juga diletakkan di bawah tekanan kerana ia perlu bekerja lebih keras untuk memindahkan oksigen yang cukup kepada tisu badan, yang mana boleh mengakibatkan aritmia, degupan jantung laju, murmur jantung, jantung membesar, atau bahkan kegagalan jantung. Walau bagaimanapun, penting untuk diingatkan bahawa tidak semua orang yang mengalami kekurangan vitamin B12 dan simptom neurologikal mempunyai anemia. Permukaan lidah anda mungkin bertukar menjadi berkilat atau licin disebabkan oleh kekurangan vitamin B12.

Akhir sekali, anemia pernisius juga boleh jadi tidak menunjukkan sebarang simptom. Untuk kes sebegini, ia sering dikenal pasti secara tidak sengaja apabila anda melakukan ujian darah bagi keadaan lain.


Tip Pilih Vitamin Pranatal Terbaik

Jika anda sedang merancang untuk hamil, sekarang masanya untuk anda mula mengambil berat akan kesihatan bayi anda – semasa prakonsepsi. Dalam kepesatan era teknologi kini, terutamanya dalam perubatan, kita disediakan dengan pelbagai vitamin atau suplemen yang boleh menyokong tubuh kita. Sesetengah vitamin pula didapati boleh membantu meningkatkan kesuburan wanita. Sementara, sesetengah yang lain tidak boleh. Dengan pelbagai vitamin atau suplemen yang ada di pasaran, yang manakah yang terbaik untuk anda? Menerusi artikel ini, kami membantu anda untuk memilih vitamin pranatal terbaik buat wanita yang sedang mencuba untuk hamil dan sedang hamil.

Periksa label

Asid folik ialah vitamin super untuk wanita hamil. Anda perlu mencari makanan yang mengandungi sekurang-kurangnya 400 mcg asid folik (folat atau vitamin B9). Pengambilan dos asid folik yang sesuai amat penting untuk mengurangkan risiko kecacatan kelahiran pada otak dan saraf tunjang bayi.

Kalsium merupakan satu lagi vitamin penting untuk wanita, terutama bagi wanita yang sedang merancang untuk hamil. Ini kerana pengambilan kalsium amat penting untuk pertumbuhan tulang bayi. Jika anda tidak mengambil cukup kalsium daripada sumber harian seperti susu, yogurt, atau makanan lain yang kaya dengan kalsium, anda perlu mengambil 1,000 mg (miligram) sehari— dalam vitamin anda.

Zat besi adalah satu lagi mineral penting untuk wanita hamil. Anda memerlukan 30 hingga 40 mg zat besi. Jika anda mengalami anemia, periksa dengan doktor anda tentang dos yang diperlukan. Jangan lupa untuk mendapatkan nutrien penting lain seperti zink dan manganese (untuk kesuburan), iodin (untuk perkembangan otak dan tiroid bayi), dan vitamin B6 (untuk mengurangkan masalah mendapat mabuk hamil).

Larutkannya

Sesetengah vitamin tidak larut dengan cepat dalam perut anda. Ini bermakna tubuh anda tidak berpeluang untuk menyerap nutrien. Jika ini berlaku, lakukan ujian di rumah: Masukkan vitamin anda ke dalam setengah cawan cuka, kemudian kacau sebati selama lima minit. Dalam tempoh setengah jam hingga 45 minit, atau sehingga pil anda menjadi gelatin atau selaput keras di atasnya, sepatutnya ia sudah larut atau sekurang-kurangnya terpisah menjadi sebahagian kecil.

Pil yang boleh dikunyah

Jika anda mengalami masalah untuk menelan pil vitamin pranatal, anda boleh mempertimbangkan untuk mengambil vitamin pranatal yang boleh dikunyah — namun jangan berharap ia mempunyai rasa yang sedap. Tanya pendapat doktor anda tentang vitamin yang sesuai untuk anda.

Jangan berlebih

“Berlebih” bukanlah yang terbaik apabila melibatkan vitamin, jadi ambil pada dos yang disarankan sahaja dan jangan ambil suplemen tambahan melainkan jika disarankan oleh doktor anda. Selain itu, periksa dengan doktor jika anda ingin mengambil suplemen herba. Ini kerana sesetengah herba berisiko terutama jika anda sedang mencuba untuk hamil.

Vitamin atau suplemen selalunya diambil untuk tujuan yang baik. Walau bagaimanapun, bukan semua orang sesuai mengambil suplemen kerana ia bergantung kepada keadaan kesihatan seseorang. Oleh itu, anda perlu mengetahui pilihan yang terbaik untuk anda, terutama jika anda sedang merancang untuk hamil.

Hello Health Group
 tidak menyediakan nasihat perubatan, diagnosis, atau rawatan.


Kulit Wajah Pun Kena Detoks? Kenali Trend Terbaharu Dunia Kecantikan, Skin Fasting! Berkesan Ke?

Lambakan pelbagai produk
penjagaan kulit wajah
 dan
pemakaian rutin
skincare

menjadi satu kebiasaan pada masa ini. Namun tahukah anda trend terbaharu dalam dunia kecantikan iaitu
skin fasting?

Kita semua sudah terbiasa dengan ideologi dan langkah-langkah tertentu yang harus dilakukan ketika sesi memanjakan diri.

Penggunaan pencuci muka,
toner,
serum, pelembap dan banyak lagi menjadi amalan bagi kebanyakan wanita.

Tetapi, salah satu trend penjagaan kulit wajah terkini yang hangat diperkatakan di internet adalah
skin fasting
atau ‘puasa kulit’.

Apa itu ‘puasa kulit’?

Skin fasting
dilakukan dengan mengurang atau mengelakkan penggunaan produk penjagaan kulit untuk ‘detoks’ kulit wajah anda.

Istilah ini pertama kalinya diciptakan hampir sedekad lalu oleh jenama Jepun Mirai Clinical, puasa kulit merujuk kepada amalan tidak memakai produk penjagaan kulit untuk jangka waktu tertentu.

Ideanya adalah untuk memberikan tempoh ‘berehat’ terhadap kulit wajah anda.

Dalam tempoh tersebut, kulit anda berpeluang untuk memperbaiki dan meremajakan kembali wajah dengan sendiri, daripada bergantung terhadap penggunaan produk.

Hasil daripada ini dikatakan mampu menguatkan
skin barrier
 semula jadi, yang dikatakan telah dilemahkan oleh aplikasi produk yang berlebihan.

Teknik ini juga dapat membersihkan toksin kulit dalam prosesnya dan bantu untuk
reset
 semula kesihatan kulit wajah sepenuhnya.

Teori di sebalik
skin fasting

Kulit anda menghasilkan bahan berminyak yang disebut sebum yang membantu mencegah kehilangan kelembapan.

Idea di sebalik ‘berpuasa’ daripada produk
skin care
adalah untuk membiarkan kulit ‘bernafas’.

Katanya, mengelakkan penggunaan produk akan dapat memberikan kulit peluang untuk menjadi neutral dan
pengeluaran sebum dapat melembapkan kulit
 secara semula jadi.

Cara-cara melakukan
skin fasting
adalah cukup senang; anda cuma perlu elak menggunakan produk pelembap atau kesemua rutin penjagaan wajah anda selama 1 malam atau beberapa hari.

Penyokong trend puasa kulit ini percaya dengan melakukannya boleh mengembalikan keremajaan kulit kepada asal dan secara semula jadi akan menjadi lebih baik.

Pun begitu, tidak ada kajian sahih yang menunjukkan jika kenyataan itu benar.

Adakah
skin fasting
bermanfaat terhadap kesihatan kulit wajah?

Keadah ini dikatakan agak kontroversi dan mempunyai banyak pandangan yang bercanggah.

Sekiranya
anda menggunakan produk penjagaan kulit baru
 atau kombinasi produk dan mengalami reaksi negatif, anda perlu segera berhenti ataupun ‘berpuasa’ daripadanya!

Proses sebegini diperlukan untuk menentukan punca yang menyebabkan masalah terjadi terhadap kulit wajah anda, dan kemudian anda akan dapat menyesuaikan rutin penjagaan kulit dengan sewajarnya.

Kaedah ini sangat membantu sekiranya anda tidak pasti akan punca terjadinya sesuatu di muka anda seperti kerengsaan, jerawat dan sebagainya.

Namun, tidak semestinya anda harus menolak produk penjagaan kulit wajah anda sekali gus dan
membiarkan muka anda tidak dicuci.

Ini akan mengundang masalah kulit yang lebih kronik!

Secara dasarnya, sekiranya rejim rawatan muka anda sekarang memberikan kesan yang positif terhadap kesihatan kulit wajah, tidak ada keperluan sama sekali untuk anda melakukan puasa kulit!

Adakah kaedah puasa kulit benar-benar berfungsi?

Ada banyak pandangan yang bertentangan mengenai perkara ini, dan banyak juga yang mengakui telah memperoleh hasil yang luar biasa daripada puasa kulit.

Sementara itu, ada juga individu lain mengalami lebih banyak masalah kulit daripada sebelumnya dan pasti tidak akan mengesyorkan kaedah ini.

Melangkau proses pembersihan daripada rutin penjagaan kulit wajah anda akan menyebabkan penambahan sebum, kotoran, dan
sel-sel kulit mati
 berlebihan.

Seterusnya ini akan membuatkan liang pori tersumbat dan juga menyebabkan jerawat.

Dr. Bowe, Pakar Dermatologi bertauliah tidak mengesyorkan kaedah
skin fasting
ini.

Sebaliknya beliau mencadangkan agar orang ramai menyelaraskan produk penjagaan kulit yang diperlukan dan bersesuaian dengan kulit wajah masing-masing.

Beliau juga menekankan untuk menggunakan produk yang saling melengkapi dan tidak bertindih dalam fungsinya.

Sekiranya rejimen rawatan kulit yang anda lakukan kini bersesuaian dengan kulit anda, jadi anda tidak perlu melakukan kaedah ini.

Ini kerana ia mungkin boleh menyebabkan potensi ketidakseimbangan dan kulit anda harus menyesuaikan semula dengan kaedah baharu.

Rumusan

Jika anda sedang pertimbangkan untuk mencuba
skin fasting,
fikirkan semula lebih mendalam.

Sekiranya kulit wajah anda sedang berada dalam kondisi yang bersih dan sihat, adalah dinasihatkan agar anda mengekalkan rutin
skincare

anda berbanding mengambil risiko mencuba perkara baharu yang belum pasti hasilnya!


Adakah Haiwan Peliharaan Anda Boleh Membahayakan Bayi dalam Kandungan?

Ramai orang yang menganggap bahawa hidup mereka lebih berseri dengan membela haiwan peliharaan. Haiwan peliharaan juga memainkan peranan yang penting dalam kehidupan tuannya. Walau bagaimanapun, semasa anda hamil, haiwan peliharaan boleh menyebabkan masalah.

Apakah kebimbangan utama membela haiwan peliharaan semasa hamil?

Tiada masalah untuk anda membela haiwan peliharaan, tetapi anda perlu memastikan haiwan peliharaan anda tidak menjejaskan kesihatan anda dan kandungan..

Kucing dan haiwan lain boleh membawa bakteria pada najis mereka, yang boleh membahayakan bayi dalam kandungan anda (terutama semasa trimester pertama). Ingatlah bahawa risiko jangkitan adalah lebih tinggi jika kucing anda berkeliaran bebas. Walau bagaimanapun, jika anda telah biasa dengan kucing anda, anda mungkin telahpun imun dengan toksoplasmosis (kerana anda mungkin sudah dijangkiti sebelum ini). Periksa dengan doktor sama ada anda pernah mendapatnya sebelum anda hamil.

Apakah komplikasi yang boleh berlaku akibat membela haiwan peliharaan semasa hamil?

Terdapat sesetengah penyakit yang mungkin lebih memberi risiko kepada anda jika anda membiarkan haiwan peliharaan anda bebas di luar rumah. Haiwan peliharaan anda mungkin membawa bakteria yang boleh memberi komplikasi kepada kehamilan anda. Berikut merupakan antara komplikasi lazim yang anda akan dapat:

Penyakit Cakaran Kucing (CSD) boleh membuatkan anda mendapat komplikasi yang serius. CSD boleh membahayakan otak, mata, jantung, atau organ dalaman lain. Komplikasi-komplikasi ini mungkin memerlukan rawatan intensif dan lebih berkemungkinan melemahkan sistem imun bayi anda.

Rabies adalah penyakit virus berjangkit, selalunya dipindahkan melalui gigitan haiwan gila. Virus penyakit anjing gila ini boleh merosakkan sistem saraf tengah dan juga otak. Simptom-simptom penyakit anjing gila adalah sama dengan kebanyakan penyakit lain, termasuklah demam, sakit kepala, dan lemah serta tidak selesa. Penyakit anjing gila boleh berbahaya dalam beberapa hari sahaja selepas mendapat virus tersebut.

Secara umumnya, kebanyakan haiwan peliharaan jinak adalah selamat dan tidak akan menyebabkan masalah. Walau bagaimanapun, penting untuk anda bercakap dengan doktor anda tentang haiwan peliharaan anda dan dapatkan pemeriksaan rutin untuk anda dan bayi.


Risiko Hiperglisemia Dan Hipoglisemia, Sebab Itu Kena Kerap Periksa Glukosa!

Tahukah anda, jadual bacaan gula dalam darah yang terlalu tinggi dan terlalu rendah boleh mengancam nyawa anda?

Ya, ini benar kerana bacaan yang ideal perlu berada
di sekitar tengah-tengah glukometer
 dan dilakukan pada
waktu sesuai cek gula dalam darah
. Persoalannya, berapa kadar yang sesuai?

Untuk mendapatkan lebih banyak info tentang Kencing Manis, sila dapatkannya
di sini.

Hiperglisemia: Jadual bacaan gula dalam darah tinggi

Secara umumnya, hiperglisemia bermaksud bacaan gula dalam darah anda berada pada kadar yang lebih tinggi berbanding yang sepatutnya.

Sekiranya anda tidak memastikan jadual bacaan gula dalam darah berada pada tahap yang normal, anda berisiko untuk mendapat penyakit jantung dan saluran darah, strok,
masalah buah pinggang
 dan hilang deria penglihatan.

Bahaya bukan?

Apakah penyebab kepada hiperglisemia?

Kadar gula dalam darah yang sentiasa berada pada tahap yang tinggi
adalah penyebab utama diabetes
.

Kadangkala, anda juga mungkin memiliki bacaan gula dalam darah yang tinggi walaupun anda mengambil ubat-ubatan diabetes.

Ini mungkin disebabkan oleh beberapa faktor yang bermaksud bahawa diabetes anda tidak dikawal dengan baik. Antara sebab-sebab mengapa kadar gula anda berada pada tahap yang tinggi adalah:

Anda tidak mengambil ubat-ubatan diabetes seperti yang disarankan

Tidak mengambil jumlah ubat-ubatan diabetes dengan betul

Mengambil sesetengah ubat yang meningkatkan gula darah atau menjadikan ubat-ubatan gula darah anda tidak begitu berkesan

Mengambil terlalu banyak kalori dengan memakan makanan dengan jumlah yang besar atau memakan makanan berkalori tinggi atau juga mengambil minuman yang
tinggi dengan kandungan gula

Memakan
 terlalu banyak sumber karbohidrat
 seperti makanan yang terbuat daripada gula, tepung putih atau beras putih

Tidak banyak melibatkan diri dengan aktiviti fizikal

Jatuh sakit termasuklah selesema, flu, jangkitan gigi, jangkitan saluran kencing, terutama sekali sekiranya anda demam

Sekiranya anda menggunakan insulin tetapi
mempunyai masalah dengan insulin
 anda. Contohnya, penggunaan jenis insulin yang salah atau tidak berkesan disebabkan cara penyimpanan yang salah

Sekiranya anda menggunakan pam insulin tetapi pam tersebut mempunyai masalah. Contohnya, pam tersebut tidak berfungsi.

Apakah simptom-simptom hiperglisemia?

Pada kebiasaannya, bacaan gula dalam darah yang tinggi tidak menyebabkan sebarang simptom.

Walau bagaimanapun, jika jadual bacaan gula dalam darah berada pada tahap yang terlalu tinggi, contohnya 300 miligram bagi setiap desiliter (300 mg/dl) atau lebih, dan kekal pada bacaan tersebut selama satu hari atau lebih lama, anda mungkin akan memiliki simptom-simptom berikut.

Antara simptom-simptom tersebut adalah:

Penglihatan yang kabur
 atau kurang jelas

Mulut yang kering

Rasa terlalu dahaga

Banyak minum air

Banyak membuang air kecil

Keletihan

Sekiranya bacaan gula dalam darah berada pada kadar 600 mg/dL atau lebih tinggi, ia boleh menyebabkan koma bahkan maut.

Hipoglisemia: Jadual bacaan gula dalam darah rendah

Untuk pengetahuan anda, gula darah dianggap sebagai terlalu rendah sekiranya jadual bacaan gula dalam darah lebih rendah daripada 70 miligram per desiliter (mg/dL), atau 4 mmol/L.

Sekiranya bacaan gula dalam darah yang rendah ini tidak dirawat, anda berisiko untuk pengsan, mengalami sawan, koma, bahkan juga maut.

Apabila anda merupakan salah seorang penghidap diabetes, adalah amat penting untuk anda memantau tahap gula darah anda.

 Sekiranya anda mengambil insulin
, tahap gula darah yang sangat rendah kadangkala disebut sebagai reaksi insulin (
insulin reaction
) atau kejutan insulin (
insulin shock
).

Apakah sebab-sebab terjadinya hipoglisemia?

Kadar gula darah yang rendah biasanya adalah
 kesan sampingan daripada rawatan diabetes
. Ia juga boleh disebabkan hasil daripada ubat-ubatan atau keadaan dan penyakit-penyakit lain.

Apabila anda mempunyai diabetes, kadar gula darah yang rendah mungkin disebabkan oleh insulin yang terlalu banyak atau ubat-ubatan diabetes yang lain.

Sekiranya anda menggunakan insulin, kadar gula darah yag rendah ini mungkin berlaku disebabkan oleh perkara-perkara berikut:

Anda secara tidak sengaja telah menggunakan terlalu banyak insulin atau jenis insulin yang salah

Insulin anda tidak lagi berkesan kerana telah luput atau tidak disimpan dalam keadaan yang baik

Memiliki
pam insulin yang tidak berfungsi
 dengan baik

Perkara-perkara lain yang juga boleh menyebabkan gula darah yang rendah ketika anda menghidap diabetes ialah:

Terlalu banyak melakukan senaman lebih daripada kebiasaannya

‘Skip’ waktu makan atau melambatkan waktu makan

Makan makanan dengan jumlah yang terlalu sedikit

Diet untuk mengurangkan berat badan

Tidak mengambil ubat-ubatan diabetes mengikut waktu seperti yang disarankan

Kesan sampingan daripada ubat-ubatan lain

Meminum minuman beralkohol

Cirit-birit atau muntah-muntah

Apakah simptom-simptom bagi hipoglisemia?

Penting untuk anda mengenal pasti tanda-tanda tahap
gula darah yang rendah secepat
yang mungkin sebelum ia menjadi sangat rendah dan boleh menyebabkan reaksi yang teruk.

Antara simptom-simptom
kurangnya gula dalam darah
 ialah:

Berasa lapar

Gementar

Berpeluh

Menggeletar

Rasa pening kepala

Loya atau mual

Denyutan nadi yang laju

Badan berasa tidak sedap

Bagi sesetengah individu, jadual bacaan gula dalam darah 90 mg/dL (5 mmol/L) boleh menyebabkan simptom-simptom ini.

Manakala untuk individu lain pula, simptom mungkin tidak lagi kelihatan sehinggalah
bacaan gula darah berada bawah daripada 70 mg/dL (4 mmol/L).

Sesetengah ubat-ubatan darah tinggi yang disebut
beta blockers
 boleh menyembunyikan simptom-simptom gula darah yang rendah.

Bertanyalah kepada doktor perubatan sekiranya
 ubat darah tinggi yang anda ambil
 itu mempunyai kesan seperti yang telah dinyatakan.


Ambil Suplemen CoQ10 Untuk Rawat Tekanan Darah Tinggi? Baca Ini Dulu!

Tidak dinafikan, kini rakyat Malaysia semakin peka terhadap kesihatan masing-masing. Oleh sebab itu, tidak hairanlah jika semakin ramai yang ingin mencuba suplemen
Coenzyme
 Q10 (CoQ10) kerana dikatakan fungsi CoQ10 yang baik dalam menurunkan tekanan darah tinggi.

Walau bagaimanapun,
pengambilan suplemen
 tidak boleh diambil secara semberono.

Jika anda mempunyai sebarang penyakit, pastikan anda rujuk dengan doktor terlebih dahulu sebelum melakukan sebarang pembelian.

Untuk pengetahuan anda, CoQ10 merupakan sejenis kompaun yang wujud secara semula jadi di dalam badan manusia. Ia juga berfungsi membantu badan menghasilkan tenaga.

CoQ10 juga merupakan sejenis antioksidan yang boleh ditemui di dalam sel tubuh badan manusia.

Selain menghasilkan tenaga, ia juga membantu melawan radikal bebas yang merosakkan membran sel dan juga DNA manusia.

Walau bagaimanapun, apabila kita menjadi semakin berusia, penghasilan CoQ10 akan turut berkurang.

Penyakit seperti sakit jantung,
 penyakit otak, diabetes dan kanser juga dikatakan mempunyai kaitan dengan penurunan CoQ10.

Tetapi, apakah keistimewaan CoQ10 hingga ia dikatakan boleh menjadi
ubat tekanan darah tinggi?
 Mari kita baca kupasannya di bawah.

Untuk mendapatkan lebih banyak info tentang Kesihatan Jantung, sila dapatkannya
di sini.

Fungsi CoQ10 dan kesannya terhadap tekanan darah tinggi

Tekanan darah tinggi merupakan penyakit yang lazim berlaku kepada rakyat Malaysia.

Mereka yang menghidap penyakit ini mempunyai risiko yang tinggi untuk menghidap penyakit jantung, strok dan juga
penyakit buah pinggang.

Menurut sebuah kajian yang dijalankan oleh Ho, Li dan Wright pada tahun 2016, pemberian
Coenzyme
 Q10 mungkin dapat membantu menurunkan tekanan darah pesakit.

Walau bagaimanapun, lebih banyak kajian perlu dijalankan untuk mengetahui keberkesanan sebenar ubat ini.

Pakar mengesyaki pesakit hipertensi mungkin mempunyai tahap CoQ10 yang rendah di dalam badan.

Malah, ada juga kajian yang menunjukkan pengambilan CoQ10 dapat memberikan kesan positif terhadap tubuh seawal 12 minggu.

Bukan itu sahaja, fungsi CoQ10 juga didapati dapat mengurangkan simptom
penyakit kegagalan jantung.

Walaupun dapatan kajian sedikit bercampur, CoQ10 mungkin dapat menurunkan tekanan darah pesakit.

Malah, menurut
Mayo Clinic
, terdapat juga kajian yang mencadangkan pengambilan CoQ10 bersama nutrisi lain untuk membantu kesembuhan pesakit yang menghidap pembedahan injap jantung.

Fungsi CoQ10 lain selain sebagai ubat tekanan darah tinggi

Bukan tekanan darah tinggi sahaja, suplemen CoQ10 juga mungkin berkesan untuk merawat:

Diabetes.
 Banyak kajian yang mencadangkan pengambilan CoQ10
untuk mengurangkan kolesterol
 LDL di dalam darah pesakit diabetes. Walau bagaimanapun, masih banyak kajian perlu dijalankan.

Migrain.
 Mereka yang mengambil suplemen CoQ10 dikatakan
kurang mengalami migrain.

Prestasi fizikal.
 Disebabkan CoQ10 membantu penghasilan tenaga, suplemen ini dipercayai dapat meningkatkan prestasi fizikal pengamalnya. Walau bagaimanapun, masih banyak kajian yang perlu dijalankan untuk menyokong kenyataan ini.

Membantu kesuburan.
 Mengambil suplemen CoQ10 dikatakan dapat
membantu masalah kesuburan wanita dan lelaki.

Kesihatan kulit.
 Mengaplikasikan CoQ10 terus kepada kulit dikatakan dapat mengurangkan kerosakan yang berlaku disebabkan sinaran UV dan mengurangkan kedutan.

Walau bagaimanapun, kebanyakan kenyataan di atas masih memerlukan lebih banyak kajian yang mendalam.

Fungsi CoQ10: Fahami kesan sampingannya

Dari segi keselamatan pula, suplemen CoQ10 selamat untuk dimakan sebagai ubat darah tinggi.

Walaupun begitu, ia mungkin datang dengan beberapa
kesan makan CoQ10
 seperti:

Sakit perut
bahagian atas.

Hilang selera makan.

Loya dan muntah-muntah.

Cirit-birit
.

Selain itu, mereka yang mengamalkan ubat CoQ10 juga mungkin mengalami:

Pening kepala.

Insomnia
.

Keletihan.

Ruam kulit.

Rasa
cepat marah
.

Untuk wanita mengandung dan sedang menyusukan anak pula, elakkan mengambil suplemen CoQ10 tanpa kebenaran doktor.

Baca juga:

Boleh didapati di dalam makanan

Anda mungkin tidak memerlukan suplemen untuk mendapatkan fungsi CoQ10.

Kompaun ini juga boleh didapati di dalam makanan seperti tuna,
salmon
, organ haiwan seperti hati dan juga bijirin penuh.

Walaupun diet dapat membekalkan kita dengan CoQ10, mereka yang berumur 50 tahun ke atas digalakkan untuk mengambil suplemen ini, lebih-lebih lagi jika mereka mempunyai masalah jantung dan darah tinggi.

Suplemen ini boleh didapati di farmasi berdekatan dalam bentuk pil keras dan juga gel lembut.

Mereka yang ingin mengambil ubat ini untuk masalah tekanan darah tinggi dinasihatkan untuk memilih produk dengan dos sebanyak 30 hingga 200 mg sehari.

Jika anda masih ragu-ragu, anda boleh bertanya pada ahli farmasi yang bertugas. Mereka dapat membantu anda untuk memilih suplemen CoQ10 yang sesuai dengan umur serta kondisi kesihatan anda.

Kesimpulan

Tidak ada salahnya jika anda ingin mengambil suplemen tambahan untuk merawat kondisi atau penyakit yang anda alami.

Walau bagaimanapun, kepada mereka yang telah menerima ubat-ubatan daripada doktor, pastikan anda bertanyakan doktor sebelum mengambil apa-apa jenis suplemen.

Ingat ya, fungsi CoQ10 tidaklah berkesan 100% untuk merawat tekanan darah tinggi.

Suplemen bukanlah ubat ajaib untuk merawat penyakit yang anda alami. Jika anda mempunyai penyakit tekanan darah tinggi, pastikan anda mengambil ubat seperti saranan doktor.

Jika doktor mencadangkan
perubahan dari segi gaya hidup,
 cuba untuk patuhinya sebelum mengambil sebarang ubat-ubatan lain. Pastikan anda sentiasa mengikuti pelan rawatan doktor dan menghadiri setiap janji temu ya!